CELEX: 52011PC0822
Language: hu
Date: 2011-11-30
Title: Javaslat AZ EURÓPAI PARLAMENT ÉS A TANÁCS HATÁROZATA az Európai Innovációs és Technológiai Intézet (EIT) stratégiai innovációs terve: az EIT hozzájárulása az innovatívabb Európához

|
			
		
		
		52011PC0822
		
			Javaslat AZ EURÓPAI PARLAMENT ÉS A TANÁCS HATÁROZATA az Európai Innovációs és Technológiai Intézet (EIT) stratégiai innovációs terve: az EIT hozzájárulása az innovatívabb Európához /* COM/2011/0822 végleges - 2011/0387 (COD) */
			
				
		
		
			
			   	INDOKOLÁS
1.           A JAVASLAT HÁTTERE
Az Európai Innovációs és Technológiai
Intézetet (EIT) a 294/2008/EK rendelet azzal a célkitűzéssel hozta létre,
hogy – az Unió és a tagállamok innovációs képességét a tudásháromszög teljes
integrálásával megerősítve – hozzájáruljon a fenntartható gazdasági
növekedéshez és a versenyképességhez. A rendelet előírásai értelmében és
az EIT javaslattervezete alapján a Bizottság 2011 végéig javaslatot fogad el az
EIT stratégiai innovációs tervének az Európai Parlament és a Bizottság általi
elfogadásáról; a terv az EIT hosszú távú, elsőbbséget élvező
területeit határozza meg, beleértve a tervezett felsőoktatási, kutatási és
innovációs tevékenységek hétéves időszakra szóló áttekintését. 
Az EIT a stratégiai innovációs terv első
tervezetét 2011. június 30. előtt nyújtotta be a Bizottságnak.
2.           AZ ÉRDEKELTEKKEL FOLYTATOTT
KONZULTÁCIÓK EREDMÉNYEI ÉS HATÁSVIZSGÁLATOK
A javaslat elkészítése során figyelembe vették
az EIT-ről szóló nyílt konzultációra érkezett válaszokat, valamint a
kutatás- és innovációfinanszírozás közös stratégiai keretéről folytatott
nyílt konzultáció eredményeit. A tagállamok, valamint az ipart, a
felsőoktatást és a civil társadalmat képviselő különböző
érdekeltek fogalmazták meg véleményüket. A konzultációban részt vevők
határozottan támogatták az EIT küldetését, vagyis az intézet azon feladatát,
hogy ösztönözze a felsőoktatás, a vállalkozások, a kutatás és az innováció
világa közötti fokozottabb és hatékonyabb együttműködést. A válaszadók
szerint az EIT-nek meghatározó szerepet kell betöltenie az Unió
„Horizont 2020” elnevezésű jövőbeni kutatási és innovációs
programjában, és erősebb kapcsolatokat kell kialakítania más uniós és
nemzeti törekvésekkel. A válaszadók többsége elismerően nyilatkozott annak
módjáról, ahogyan az EIT biztosítja a vállalkozások részvételét munkájában, és
sürgette az intézetet, hogy fokozza tájékoztatási tevékenységét. A válaszadók
továbbá úgy vélték, hogy a vállalkozások szerepvállalása rendkívül lényeges az
EIT jövőbeni sikere szempontjából. Ennélfogva a rugalmasság, a világos
szabályok és a befektetés tényleges megtérülése alapvetően fontos ahhoz,
hogy a szerepvállalás vonzóvá váljon a magánszektor számára.
A javaslat emellett arra a külső
értékelő jelentésre támaszkodik, amely a tudásháromszög integrálását,
valamint az EIT alapját képező témaköröket rendkívül lényegesnek ítéli
meg. Az EIT által kidolgozott, a helymegosztási központok hosszú távú és
fokozottan integrált hálózataira épülő modell nagy támogatottságot élvez.
A válaszadók szintén kedvezően és egybehangzóan úgy nyilatkoztak, hogy a
tudományos és innovációs társulások (TIT-ek) értékes szerepet játszottak annak
ösztönzésében, hogy az egyes tagok által már széttagoltabb formában végzett
tevékenységekből hozzáadott érték jöjjön létre.
3.           A JAVASLAT JOGI ELEMEI
A javaslat az Európai Unió
működéséről szóló szerződés (EUMSZ) 173. cikkének
(3) bekezdésén alapul. A javaslat az EIT-rendeletben meghatározott
rendelkezésekre épül, és kiegészíti a Horizont 2020 csomagban foglalt
javaslatokat.
4.           KÖLTSÉGVETÉSI VONZATOK 
Az EIT létrehozásáról szóló rendeletet
módosító javaslatot kísérő pénzügyi kimutatás meghatározza a javaslat
költségvetési, emberi és adminisztratív erőforrásokkal kapcsolatos
vonzatait.
2011/0387 (COD)
Javaslat
AZ EURÓPAI PARLAMENT ÉS A TANÁCS
HATÁROZATA
az Európai Innovációs és Technológiai Intézet
(EIT) stratégiai innovációs terve: az EIT hozzájárulása az innovatívabb
Európához
(EGT-vonatkozású szöveg)
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az
Európai Unió működéséről szóló szerződésre (EUMSZ) és különösen
annak 173. cikke (3) bekezdésére, 
tekintettel az
Európai Innovációs és Technológiai Intézet létrehozásáról szóló, 2008. március
11-i 294/2008/EK európai parlamenti és tanácsi rendeletre[1], 
tekintettel az Európai Bizottság javaslatára,
a jogalkotási aktus tervezetének a nemzeti
parlamenteknek való továbbítását követően,
tekintettel az Európai Gazdasági és Szociális
Bizottság véleményére[2],

rendes jogalkotási eljárás keretében,
mivel:
(1)              
A 294/2008/EK rendelet előírja, hogy az
Európai Innovációs és Technológiai Intézet által készített tervezet alapján a
Bizottság benyújtja az első stratégiai innovációs tervre (a továbbiakban:
innovációs terv) vonatkozó javaslatot. 
(2)              
Az innovációs terv meghatározza az Európai Innovációs
és Technológiai Intézet (EIT) számára a hosszú távon elsőbbséget
élvező területeket, és értékelést tartalmaz az EIT gazdasági hatásáról és
a legjobb innovációs hozzáadott érték nyújtására vonatkozó képességéről.
Az innovációs terv figyelembe veszi az EIT felügyeletének és értékelésének
eredményeit. 
(3)              
Az első innovációs tervnek tartalmaznia kell
az EIT működésére vonatkozó részletes előírásokat és
feladatmeghatározást, az igazgatótanács és a tudományos és innovációs
társulások (a továbbiakban: TIT) közötti együttműködés részletes
szabályait, valamint a TIT-ek finanszírozásának részletes szabályait.
ELFOGADTA EZT A HATÁROZATOT:
1. cikk
Az Európai Innovációs és Technológiai Intézet
mellékletben foglalt stratégiai innovációs terve elfogadásra kerül.
2. cikk
Ez a határozat
az Európai Unió Hivatalos Lapjában való kihirdetését követő
huszadik napon lép hatályba.
Kelt Brüsszelben,
az Európai Parlament részéről                      a
Tanács részéről
az elnök                                                          az
elnök
MELLÉKLET 
AZ EIT stratégiai innovációs TERVE

1.                      
Az Európai Innovációs és Technológiai Intézet:
uniós szintű innovációs szereplő

A stratégiai
innovációs terv (a továbbiakban: innovációs terv) meghatározza az Európai
Innovációs és Technológiai Intézet (EIT) prioritásait a 2014–2020 közötti
időszakra, továbbá leírja működésének részletes szabályait.
Ennélfogva a terv az uniós politikai döntéshozók kulcsfontosságú eszköze,
amellyel kijelölik az EIT stratégiai irányát, ugyanakkor az intézet számára
számottevő önállóságot biztosítanak a kijelölt célok megvalósítási módjának
és eszközeinek meghatározásához. 
Az innovációs terv
egy mélyreható folyamat eredménye, amelynek célja az EIT eddigi
tapasztalatainak számbavétele és az európai innovációs színtér valós
helyzetének teljes körű ábrázolása. A terv alapját az innovációs terv
tervezete képezte, amelyet az EIT igazgatótanácsa – az EIT-rendelet
követelményeinek megfelelően – 2011. június 15-én nyújtott be az
Európai Bizottsághoz. Ezenfelül az innovációs terv az EIT kezdeti szakaszának
független értékelésére, valamint egy olyan konzultációra épül, amelyben az EIT
tevékenységében jelenleg vagy a jövőben potenciálisan érdekelt valamennyi
fél részt vehetett, beleértve a vállalkozásokat, a felsőoktatási
intézményeket és a kutatási szervezeteket, valamint a nemzeti és regionális hatóságokat.

1.1.                
EIT: a társadalmi kihívások kezelése a
tudásháromszög innovációja révén 

A gyorsan változó világban Európa jövő
felé vezető útját az intelligens, fenntartható és inkluzív növekedés
határozza meg. A fenti célok elérésében, valamint a globális tudásalapú gazdaságban
való versenyképesség fenntartásában elismerten kulcsfontosságú, ösztönző
szerepe van a kutatás, az oktatás és az innováció „tudásháromszögének”,
valamint e három terület kölcsönhatásának. Az Európai Unió ennek
megfelelően az említett területeket az Európa 2020 stratégiában
szakpolitikai prioritásokként határozta meg. A prioritásokat mindenekelőtt
az „Innovatív Unió” és a „Mozgásban az ifjúság” elnevezésű kiemelt
kezdeményezések révén hajtják végre, amelyek az e területen végzett uniós
intézkedések átfogó szakpolitikai keretét alkotják. Ezeket az „Integrált
iparpolitika a globalizáció korában” és az „Erőforrás-hatékony Európa”
elnevezésű kiemelt kezdeményezések egészítik ki. Az Európai Innovációs és
Technológiai Intézet teljes körűen hozzá fog járulni e kiemelt
kezdeményezések céljainak végrehajtásához.
A kutatás, az oktatás és az innováció
középpontba helyezésének okai egyértelműek. A világszintű verseny
növekedésével és a hazai demográfiai kihívásokkal összefüggésben Európa egyre
nagyobb mértékben a termékekkel, szolgáltatásokkal és üzleti modellekkel
kapcsolatos innovációs áttörések, illetve Európa tehetséggondozási, -vonzási és
-megtartási képessége fogja biztosítani jövőbeli gazdasági növekedését és
munkahelyeit. Noha vannak Európában egyéni sikertörténetek, az uniós tagállamok
a világszinten vezető innovátorokhoz képest általában gyengébb
teljesítményt nyújtanak. Az Unió számára továbbá a tehetségért folyó harcban
megnövekedett versenyt jelentenek a feltörekvő gazdaságok új kiválósági
központjai. 
Ennélfogva innovációs rendszereink és
paradigmáink terén valódi váltásra van szükség. Még mindig túl gyakran fordul
elő, hogy az uniós felsőoktatásban, kutatásban és innovációban
nyilvánvalóan jelen lévő kiválóság továbbra is elszigetelt marad. Európának
meg kell oldania a határokon – országokon, ágazatokon és tudományágakon –
átívelő stratégiai együttműködés hiányának problémáját. Ezenfelül
valódi vállalkozói kultúrát kell kialakítania, amely nélkülözhetetlen a kutatás
és innováció értékének kiaknázásához, új vállalkozások létrehozásához, valamint
az innovatív termékeknek a nagy növekedést ígérő ágazatokban történő
tényleges piaci alkalmazásához. Európának támogatnia kell a felsőoktatási
intézményeknek az innováció hajtóerőiként betöltött szerepét, mivel az
innováció előmozdításához a tehetségeket megfelelő készségekkel,
ismeretekkel és hozzáállással kell felruházni. 
Az EIT-t pontosan ezzel a célkitűzéssel
hozták létre: hogy az Unió és a tagállamok innovációs képességének
erősítésével hozzájáruljon a fenntartható gazdasági növekedéshez és a
versenyképességhez. A felsőoktatás, a kutatás és az innováció
tudásháromszögének teljes körű integrálásával az intézet határozottan
elő fogja segíteni a társadalmi kihívásoknak a Horizont 2020 program
keretében történő megoldását, és rendszerszintű változást fog
eredményezni az uniós innovációs szereplők együttműködésének
mikéntjében. 
E cél eléréshez az EIT az intézeti szintű
stratégiai iránymutatást a tudományos és innovációs társulások (TIT-ek) alulról
építkező megközelítésével ötvözi. A TIT-ek fokozottan integrált
partnerségek, amelyek különböző társadalmi kihívások köré, hosszú távra
kiváló egyetemeket, kutatóközpontokat, kis- és nagyvállalkozásokat, valamint
más innovációs szereplőket tömörítenek. Valamennyi TIT néhány, egymással
kapcsolatban álló helymegosztási központ köré szerveződik, amelyekben a
partnerek napi kapcsolatban, egymással szorosan együttműködve és példa
nélkül álló közös stratégiai célok alapján végzik munkájukat. A helymegosztási
központok a meglévő kiválósági központokra épülnek, azokat helyi
innovációs ökoszisztémákká fejlesztik tovább, és bekapcsolják az Európa-szerte
található innovációs csomópontok szélesebb hálózatába. Az EIT keretén belül a
TIT-ek jelentős autonómiát élveznek saját belső szervezeti
felépítésük, összetételük, menetrendjük és munkamódszereik meghatározása
tekintetében, ami lehetővé teszi számukra, hogy a célkitűzéseiknek
legmegfelelőbb megközelítést válasszák. Stratégiai szinten az EIT szervezi
a TIT-ek kiválasztási folyamatát, rugalmas keretben koordinálja őket, és
terjeszti a TIT-ek legjobb irányítási és finanszírozási modelljeit.
Az EIT a TIT-ek révén segít a nagyobb
valószínűséggel innovációs sikerekhez vezető környezet
kialakításában, valamint elősegíti, hogy a felsőoktatás, a kutatás és
a vállalkozások együttműködése terén áttöréseket lehessen elérni. E
megközelítés segít a Horizont 2020 keretprogramban meghatározott, egyre
összetettebbé váló társadalmi kihívások átfogó módon történő kezelésében,
mivel különböző ágazatokat és tudományágakat képviselő, valamint
különböző háttérrel rendelkező kiváló szakembereket fog össze – akik
máskülönben nem feltétlenül találkoznának –, hogy közösen találjanak megoldást
egy adott a kihívásra. 
Eredmények
Az EIT teljesítette a kezdeti szakaszt,
amelyet az intézet működése megkezdésének (a TIT-ek révén), valamint
döntéshozó és végrehajtó funkciói (igazgatótanács és központ) létrehozásának
szentelt. Az EIT továbbá sikeresen megvalósította fő célkitűzését is:
az innovációs lánc egészének teljes körű integrációját, amely a
felsőoktatási intézményeket, a kutatási szervezeteket és a vállalkozásokat
három kezdeti, 2010-ben a Tanács és a Parlament által Európa jövőbeli
fejlődése szempontjából alapvető fontosságúnak ítélt területen
megalapított tudományos és innovációs társulás révén fogja össze. Ezek a
területek a fenntartható energia („KIC InnoEnergy”), az
éghajlatváltozáshoz történő alkalmazkodás és az éghajlatváltozás
hatásainak mérséklése („Climate KIC”) és a jövő információs és
kommunikációs társadalma („EIT ICT Labs”). 
Ezenfelül budapesti központja révén az EIT
jelenleg megszilárdítja innovációs intézetként betöltött szerepének
megszilárdítására összpontosít. Az EIT létrehozta továbbá az EIT-alapítványt,
amely az EIT munkáját és tevékenységeit ösztönző és támogató, valamint az
EIT társadalmi hatását fokozó, jogilag független szervezet. 
A TIT-ek a világszínvonalú integrált
partnerséggé válás felé vezető úton
A jelenlegi három TIT saját területén elérte a
kritikus tömeget, valamint a tudásháromszög egyes területein tevékeny
érintettek kiegyensúlyozott részvételét. A TIT-en belüli partnerek együttes
ereje – számuk, valamint a saját területükön képviselt jelentőségük
tekintetében egyaránt – lehetővé teszi, hogy világszínvonalúvá váljanak.
1. ábra – A TIT-ek
helymegosztási központjai
Stratégiáik és irányítási struktúráik
kialakítása során a TIT-ek a különböző tematikus területeknek
megfelelően eltérő megközelítéseket alkalmaznak. Az egyik TIT-et
vállalatként, míg a másik kettőt nonprofit egyesületként hozták létre.
Mindegyikük hozzávetőleg 30 fő partner és öt-hat helymegosztási
központ köré épül, amelyekhez általában változó számú további társpartner,
köztük kis- és középvállalkozások (kkv-k) kapcsolódnak. 
A TIT-ek ügyvezető által vezetett önálló
jogi személyként történő létrehozása egyértelmű elmozdulást jelent a
hagyományos, több kedvezményezettet érintő megközelítéstől. Ezenfelül
a TIT-ek tevékenységeik stratégiai tervezése során üzleti logikát követnek, és
valamennyien végrehajtották a helymegosztási koncepciót: a különféle csapatokat
egy földrajzi helyen tömörítették, számos TIT-tevékenységet összefogtak, és
páneurópai szinten összevonták a különböző szakterületeken kifejlesztett
kompetenciákat és készségeket. 
A TIT-ek tevékenységei az innovációs lánc
egészére kiterjednek, és magukban foglalják többek között az EIT-védjeggyel
rendelkező mesterképzések és doktori programok létrehozását, amelyek a
tudományos kiválóságot vállalkozói ismeretek oktatásával, vállalkozásalapítási
szolgáltatásokkal és mobilitási programokkal ötvözik. Mivel a kezdeti
TIT-tevékenységek a tehetségre és az emberekre összpontosítanak, az első
eredményeket az oktatás és a vállalkozói készség területén érték el, beleértve
a mesterképzések és doktori programok létrehozását. Két TIT egyesítette
erőit, és együttműködik egy intelligens hálózatokról szóló közös
mesterképzési program keretében.
A TIT-ek
első évben (2010–2011) elért eredményei biztatóak:
Közel
500 hallgató végezte el a nyári egyetemek keretében nyújtott képzést,
jelenleg pedig 200-nál is több hallgató tanul a speciális TIT-védjegyű
mesterkurzusokon. Tehetséges jelentkezőből nincs hiány: a
KIC InnoEnergy mesterkurzusának 155 szabad helyére például 950-en
jelentkeztek. A Climate KIC tanfolyamain 2010-ben és 2011-ben végzett hallgatók
létrehozták a végzett hallgatók egyesületét, hogy biztosítsák hosszú távú
részvételüket a TIT-ben. 
Hat új
vállalkozást máris megalapítottak, amelyeket díjakból és jutalmakból származó
induló összegből, illetve a TIT-ek támogatásával valósítottak meg.
Jelenleg 50-nél is több induló vállalkozás megy keresztül inkubációs
folyamatokon. Az EIT ICT Labs 18 kisvállalatot támogat üzleti
tanácsadók segítségével.
A
tudásháromszögön belüli kapcsolatokat regionális szinten a tudományágakon
átnyúló szakmai továbbképzési programok, például a Climate KIC
„Úttörők a gyakorlatban” („Pioneers in practice”) programja révén hozták
létre (ez idáig 59 személy vett részt ebben a mobilitási programban). 
A szellemi
tulajdonra vonatkozó új szabályokat alakítottak ki, amelyek előírják a
szellemi tulajdonjogokból származó nyereségnek a részt vevő vállalatok és
a TIT jogi személye közötti elosztását.
2. ábra – TIT-partnerek
2011-ben (vállalkozások, felsőoktatás, kutatás)

1.2.                
Az EIT hozzáadott értéke: megkülönböztető
jegyek 

Az EIT megközelítése számos olyan
jellemzővel bír, amelynek köszönhetően az EIT uniós szinten valódi
hozzáadott értéket teremt: 
·                        
A széttagoltság leküzdése hosszú távú integrált
partnerségek, valamint az EIT európai dimenziója révén elért kritikus tömeg
segítségével: A meglévő együttműködési
kezdeményezésekre építve az EIT állandóbb és stratégiaibb jellegű szintre
emeli a TIT-eken belül kiválasztott partnerségeket. A TIT-ek lehetővé
teszik, hogy világszínvonalú partnerek új formációkban egyesüljenek, optimalizálják
a meglévő forrásokat, valamint új értékláncokon keresztül új üzleti
lehetőségekhez férjenek hozzá, és ezáltal nagyobb kockázattal járó,
átfogóbb kihívásokat is kezelni tudjanak. Ezenfelül, noha az uniós
tagállamokban jelentős számú kiválósági központ található, azok egyénileg
gyakran nem rendelkeznek a globális versenyhez szükséges kritikus tömeggel. A
TIT-ek helymegosztási központjai a befolyásos helyi szereplőknek
lehetőséget biztosítanak arra, hogy határokon átívelően is szoros
kapcsolatot alakítsanak ki más kiváló partnerekkel, és így képesek legyenek
nemzetközi szinten fellépni és elismertségre szert tenni. 
·                        
Az oktatási, kutatási és innovációs beruházások
hatásának fokozása és az innovációs irányítás új módjainak vizsgálata: Az EIT a technológiák és a kutatási eredmények felhasználásának és
kiaknázásának felgyorsításával ösztönző szerepet tölt be, és hozzáadott
értéket teremt a meglévő kutatóbázis számára. Az innovációs tevékenységek
pedig hozzájárulnak a kutatási beruházások összehangolásához és fokozásához,
valamint ahhoz, hogy az oktatási és képzési tevékenységek hatékonyabban
reagáljanak az üzleti igényekre. Ennek érdekében az EIT számára jelentős
rugalmasságot biztosítanak, így az új innovációs modelleket vizsgálhat meg,
amelyek a TIT-ek irányítási és finanszírozási modelljeinek terén ténylegesen
differenciált megközelítést, valamint a kínálkozó lehetőségek hatékonyabb
kihasználásához szükséges gyors alkalmazkodást tesznek lehetővé.
·                        
A határokon átnyúló tehetséggondozás és a
vállalkozói készség előmozdítása a tudásháromszög integrálása révén: Az EIT támogatja az emberközpontú innovációt, és munkájának
középpontjába a hallgatókat, a kutatókat és a vállalkozókat helyezi. Az EIT új
karrierlehetőségeket biztosít a felsőoktatás és a magánszféra között,
valamint innovatív szakmai továbbképző programokat kínál. Az innovatív
TIT-ek mesterképzéseihez és doktori programjaihoz járó EIT-védjegy egy
nemzetközileg elismert kiválósági védjegy létrejöttét segíti elő, amely
vonzó lehetőséget kínál az európai és külföldi tehetségek számára. A
vállalkozói készséget a világszinten is kiemelkedő hallgatók új nemzedéke
révén mozdítják elő, akik rendelkeznek az ötletek új üzleti
lehetőségekké alakításához szükséges ismeretekkel és hozzáállással.
·                        
Eredmény- és üzletközpontú megközelítéssel
együtt alkalmazott intelligens finanszírozás tőkeáttétel révén: Az EIT a TIT-ek költségvetésének legfeljebb 25 %-át biztosítja, és
előmozdítja a pénzügyi források fennmaradó 75 %-ának számos állami és
magánpartnertől történő megszerzését, ami a nagyléptékű
beruházások összefogása és a különböző állami és magánforrások közösen
elfogadott stratégiákhoz való hozzárendelése révén jelentős
tőkeáttételi hatást eredményez. Ezenfelül az EIT a piaci és a társadalmi
hatások együttes figyelembevételével eredményközpontú megközelítést követ. A
TIT-ek üzleti logika szerint, éves üzleti tervek alapján működnek, amelyek
az oktatástól a vállalkozások alapításáig terjedő tevékenységek, a világos
célkitűzések, eredmények és az értékelésükhöz alkalmazott főbb teljesítménymutatók
nagyszabású portfólióját foglalják magukban. 

1.3.                
Más szakpolitikákkal és finanszírozási
kezdeményezésekkel kialakított szinergiák és kiegészítő jelleg 

Az uniós kezdeményezések és programok egyre
inkább felismerik a kutatás, az innováció és az oktatás közötti
összefüggéseket. Európai, nemzeti és regionális szinten egyaránt kiváló
lehetőség nyílik az intézkedések kölcsönös megerősítésére. Uniós
szinten a Horizont 2020 – a 2014–2020 közötti időszakra
kiterjedő kutatási és innovációs keretprogram – továbbra is biztosítani
fogja az ilyen szinergiák teljes körű kiaknázását. 
Az EIT határozottan elő fogja segíteni a
Horizont 2020 keretprogramban meghatározott célkitűzések
megvalósítását, különösen a társadalmi kihívások kezelésének e területre vonatkozó
más kezdeményezésekkel történő összehangolásával. A
Horizont 2020 programon belül az EIT a „társadalmi kihívások
kezelése” célkitűzés részét fogja képezni, azonban a célkitűzések
közötti akadálytalan kölcsönhatás jegyében „az ipari vezető szerep és versenyképes
keretek” célkitűzés megvalósításához is hozzájárul az eredményközpontú
kutatás serkentésével, valamint a nagy növekedést elérő innovatív kkv-k
létrehozásának előmozdításával. Végül a tudományágakon, ágazatokon és
országhatárokon átnyúló mobilitás előmozdításával, valamint a vállalkozói
készség és a kockázatvállalási kultúra innovatív posztgraduális képzési
programokba történő beépítésével „kiváló tudományos alap” létrehozását
fogja elősegíteni. Az EIT ennélfogva jelentős mértékben hozzá fog
járulni az uniós kutatás innovatív lehetőségeinek megvalósításához és az
Európai Kutatási Térség (EKT) teljes kialakításához szükséges keretfeltételek
megteremtéséhez. 
Az EIT továbbá kidolgozott oktatási
dimenzióval gazdagítja az uniós kutatási és innovációs politikát. Az innovatív
és vállalkozói ismeretekre kiterjedő oktatás révén az EIT összekötő
szerepet tölt be a kutatási és innovációs keretprogram, valamint az oktatási
politikák és programok között, továbbá biztosítja a felsőoktatás fenntartható
változásainak megvalósításához szükséges hosszú távú elkötelezettséget. Az EIT
– különösen az új, transz- és interdiszciplináris, EIT-védjeggyel
rendelkező diplomák révén – vezető szerepet tölt be az innovációt
szolgáló oktatásra irányuló közös munkában, amely egyértelmű
továbbgyűrűző hatást fejt ki a felsőoktatási intézmények
korszerűsítésének átfogóbb uniós célkitűzésére, előmozdítva
ezáltal az Európai Felsőoktatási Térség kialakítását. 
Az innováció helyi és globális szempontjai
közötti kapcsolatok kialakításával lehetőség van továbbá az Unió kohéziós
politikájával való együttműködés kölcsönös megerősítésére. A
helymegosztási központok biztosítják a határokon átnyúló együttműködést,
valamint kedvező helyzetben vannak ahhoz, hogy hasznosítani tudják a saját
régiójukban alkalmazott különböző finanszírozási programokat. A
helymegosztási központok vezető szerepet játszanak a teljes TIT helyi és
világszintű összeköttetéseinek megerősítésében, többek között a
regionális hatóságokkal – különösen az intelligens specializációt segítő
regionális innovációs stratégiák (RIS3) kialakításáért és megvalósításáért
felelős regionális hatóságokkal – való szoros együttműködés
keretében. Meg lehetne erősíteni továbbá a TIT-ek és a helyi klaszterek
közötti kapcsolatot annak érdekében, hogy növekedjen a kkv-k
TIT-tevékenységekben történő részvétele. Míg a szinergiák kialakításának
lehetősége a TIT-ek tematikus területeitől függően változó,
számos uniós szintű kezdeményezés és program kínál különösen az együttműködésből
és koordinációból származó előnyöket. Mivel az EIT/a TIT-ek
alapkoncepciója a meglévő uniós kiválóság értékének növelésén alapul, a –
jelenlegi és jövőbeli – TIT-ek lényegüknél fogva törekedni fognak e
szinergiák maximális kihasználására. A TIT-ek a vonatkozó területen már meglévő
kezdeményezések, többek között a közös programozási kezdeményezések, az európai
innovációs partnerségek és a köz-magán társulások (PPP-k) értékét növelik. 
A TIT páneurópai kutatóbázisának magját a
közös programozási kezdeményezéseknek kell képezniük, mivel e kezdeményezések
kulcsfontosságú eszközök a kutatás széttagoltságának problémájának
megoldásában. A TIT-ek pedig felgyorsíthatják és előmozdíthatják a közös
programozási kezdeményezések által összefogott kiváló állami kutatásban
rejlő lehetőségek kiaknázását, és ezáltal enyhíthetik az innováció
széttagoltságának problémáját. A közös technológiai kezdeményezések és az
újonnan létrehozott köz-magán társulások fórumot biztosítanak a nagyszabású,
iparközpontú kutatás elősegítéséhez, valamint fokozzák a jelentős
technológiák fejlesztését. A TIT-ek elősegítik e jelentős kutatási
beruházások felgyorsítását, amelyek ösztönzik a technológiaátadást és a
kereskedelmi forgalmazást, valamint a vállalkozói tehetségek révén a
meglévő üzleti területen belül új vállalkozásokat alakítanak ki. A
tudásháromszögön alapuló megközelítés révén az EIT ki fogja egészíteni az
Európai Kutatási Tanács (EKT) világszínvonalú úttörő kutatásra irányuló
beruházásait, mivel az ötletektől az alkalmazásig és a hasznosításig
terjedő innovációs lánc egészét célozza, valamint további
lehetőségeket biztosít az innováció és a vállalkozói ismeretek területén a
Marie Curie-ösztöndíjas kutatók, illetve az „Erasmus mindenkinek” program
hallgatói számára. 
A jövőbeli európai innovációs partnerségek
átfogó keretet fognak biztosítani a kereslet és a kínálat által meghatározott
kutatási és innovációs eszközök, illetve szakpolitikák közötti összhang és
szinergiák előmozdítására. A TIT-ek
nemcsak decentralizált jellegük révén, hanem és gyakorlati tapasztalataikkal is
hozzájárulhatnak az európai innovációs partnerségekhez, különösen a
megfelelő humántőke létrehozásával, a központi szereplők,
például a vállalkozók és kutatók oktatásával, illetve a saját ágazatuk szerinti
szakpolitikai, szabályozási és szabványosítási kérdésekkel kapcsolatos
keretfeltételek és legjobb gyakorlat meghatározásával. 
A gyakorlatban a szinergiák lehetőségei
TIT-enként és kihívásonként különböző formában fognak megvalósulni. A
TIT-ek szintjén jelenleg zajlik a más kezdeményezésekkel való kapcsolatok
kialakítása, amelyek az egyes TIT-ek sajátosságaitól és tematikus
területétől függően különböznek. 
A TIT-ek és
más kezdeményezések közötti szinergiák gyakorlati példái
(2011 szeptemberében)
·                        
Az EIT ICT Labs szoros kapcsolatot és
együttműködést tart fenn a jövő internetének kiépítését célzó
köz-magán társulással, az ARTEMIS közös technológiai kezdeményezéssel és az
EUREKA kezdeményezésekkel, például az ITEA-val (Information Technology for
European Advancement, információs technológia az európai fejlődésért) és a
Digitális élet iránti bizalom (Trust in Digital Life) elnevezésű
partnerséggel. A „TIT-katalizátoroknak”, például az innovációs radarnak
(Innovation Radar), a szabadalomösztönzőnek (Patent Booster) és a
technológiaátadásnak (Technology Transfer) az uniós finanszírozású kutatási
projektek életciklusa során történő alkalmazásával az
EIT ICT Labs fellendíti azok piaci hatását. Az EIT ICT Labs
a helymegosztási központjaihoz való hozzáférés biztosításával Európa-szerte
növeli a személyek és az ötletek mobilitását.
·                        
A KIC InnoEnergy az Unió stratégiai
energiatechnológiai tervének (SET-terv) megvalósítását segíti elő, többek
között a technológiafigyeléssel és feltérképezéssel kapcsolatos
SETIS-platformban való részvétel révén. A KIC InnoEnergy jelenleg
ugyancsak együttműködik a Bizottság Közös Kutatóközpontjával annak
érdekében, hogy a forgatókönyv-készítés során javítsa a szimulációs kapacitást.

·                        
A Climate KIC aktívan biztosítja a terület
közös programozási kezdeményezéseivel kialakított szinergiákat, mivel a
Climate KIC innovációs, illetve végrehajtási terve részben az
éghajlatváltozásra vonatkozó közös programozási kezdeményezésben
(éghajlatváltozással kapcsolatos szolgáltatások és alkalmazkodás) meghatározott
közös stratégiai menetrendre fog épülni. A Climate KIC regionális
innovációs és végrehajtási közösségei eredeti, egész Európára kiterjedő
regionális innovációs modellt biztosítanak, amely a régiókat kísérleti
környezetként alkalmazza, ezáltal az irányítási képesség és a regionális
erősségek fejlesztését hozzákapcsolja a globális kihívásokhoz.

2.                      
2. Az EIT szerepének megerősítése 2013 után:
prioritások 
2.1.                
A növekedés, a hatás és a fenntarthatóság
ösztönzése az EIT révén 

A létrehozási szakasz tanulságai
A kezdeti TIT-ek létrehozási folyamatának
jelentős része a gyakorlat általi tanulás útján valósult meg. Ez
rámutatott arra, hogy a TIT-ek koncepciója új, és azokat a kihívásokat, amelyek
egy adott TIT jogi szervezetként való létrehozása során, valamint a más
TIT-ekkel és partnereikkel való szerződéses kapcsolatok kialakításakor
merültek fel, a folyamat valamennyi résztvevője alábecsülte. A
különböző jogi formák megfelelőségével kapcsolatos tájékozatlanság
nem könnyítette meg a létrehozási folyamatot. Míg az alulról építkező
megközelítést – amely partnerségeik megszervezéséhez nagy szabadságot biztosít
az egyes TIT-ek számára – a jövőben is fenn kell tartani, a megfelelő
jogi keret meghatározásához további iránymutatás szükséges. Ezenfelül nem
szabad alábecsülni azt a kihívást, amelyet a különböző felsőoktatási
és üzleti kultúrák egyetlen jogi személyben történő egyesítése jelent,
ezért fontos a közös értékek mind a TIT-ek, mind az EIT szintjén történő
megosztása. Az EIT és a TIT-ek továbbá nagyszabású intézményi innovációnak
számítanak, és valamennyi TIT különbözik. Ez az innovációs modellek széles
választékát kínálja, ám ugyanakkor meg is nehezíti a TIT-ek általános
koordinációját és ellenőrzését. 
A jövőben a kiválasztási folyamatot
követően egyértelműbb felfelé építkező útmutatásra lesz szükség
annak biztosítása érdekében, hogy a létfontosságú stratégiai jellemzők
valamennyi TIT-re érvényesek legyenek, miközben lehetőség nyílik a TIT-ek
szervezésével, megvalósításával és finanszírozási módjaival kapcsolatos
differenciált megközelítések alkalmazására. Végül megállapítható, hogy a
jelenlegi összesen három TIT egyelőre nem biztosítja a kritikus tömeget az
EIT számára ahhoz, hogy az – mint vezető innovációs intézet – a benne
rejlő lehetőségeket maradéktalanul megvalósítsa. Mindössze három
TIT-tel korlátozottan van mód a kapcsolódó innovációs lehetőségek TIT-eken
átnyúló előnyeinek elérésére, valamint a méretgazdaságosság
előnyeinek kihasználására az igazgatás és terjesztés területén . Ez azt is
jelenti, hogy az EIT nem elég nagy ahhoz, hogy valóban önálló uniós szervként
működhessen. E tekintetben további TIT-ekre van szükség ahhoz, hogy az EIT
elérje az ahhoz szükséges kritikus tömeget, hogy több legyen, mint csupán
„részeinek összessége”. Ha az EIT a TIT-ek révén új innovációs irányítási és igazgatási
modelleket szeretne felkutatni, ki kell alakítania néhány további partnerséget,
hogy azok megnöveljék az EIT tapasztalatai alapjául szolgáló bázist. 
Az EIT mint a tudásháromszög
befektetője 
E tapasztalatok alapján az EIT célja, hogy
megszilárdítsa és továbbfejlessze szerepét olyan „befektetőként”, aki
támogatja a meglévő uniós kutatási, üzleti és felsőoktatási
kiválósági központokat, és lehetővé teszi számukra a közös munkát,
valamint elősegíti ezek rendszerszerű együttműködését a TIT-ek
keretében. 
Az „EIT mint befektető” megközelítés a
leghatékonyabb stratégiai lehetőségek meghatározására és az azokat
megvalósító, világszínvonalú partnerségek – a TIT-ek – portfóliójának
kiválasztására összpontosul. E megközelítés részeként az EIT az éves támogatásokat
elért teljesítményük és üzleti terveikben előrevetített tevékenységük
alapján ítéli oda a TIT-eknek. Az üzleti tervek értékelését külső,
független szakértők fogják segíteni. Ezt
tekintve az EIT-nek nem csupán tágabb értelemben vett irányokat és elképzeléseket
kell kijelölnie, hanem megfelelő szintű támogatást is kell
biztosítania a TIT-ek számára, és ellenőriznie kell azok teljesítményét. A
TIT-ek ugyanakkor meglehetős szabadságot élveznek belső stratégiáik
és szervezeti felépítésük meghatározása, valamint tevékenységeik megvalósítása
és a szükséges tehetség és források mozgósítása terén. 
AT TIT-ekbe történő EIT-befektetések
megtérülését az uniós gazdaság és társadalom egésze számára biztosított
kézzelfogható előnyökben fogják mérni, ideértve az új vállalkozások,
valamint termékek és szolgáltatások létrehozását a meglévő és
jövőbeni piacokon, a szakképzettebb vállalkozói készséggel rendelkező
személyeket, az új és vonzóbb álláslehetőségeket, valamint a tehetségnek
az Unió egész területéről és külföldről történő vonzását,
illetve megtartását. 
Ehhez az EIT számára erőteljes
ellenőrzési és értékelési rendszert kell kialakítani, amely az
eredményekre, a teljesítésekre, valamint a gazdasági és társadalmi hatás
elérésére összpontosít, és amelynek keretében a teljesítményértékelést a
legjobb nemzetközi gyakorlatok alapján végzik. E tekintetben kiemelt
fontossággal bír az EIT TIT-ek révén gyakorolt hatásának, az EIT saját
szervezeti teljesítményének és a Horizont 2020 keretprogramhoz való
hozzájárulásának értékelésére szolgáló, kiegyensúlyozott
teljesítmény-ellenőrzési rendszer létrehozása. 
E szempontból az is lényeges, hogy az EIT a
TIT-ekkel együtt egy valódi, közös értékekre épülő „vállalati arculatot”
alakítson ki. Míg a TIT-ek és egyéni partnereik mindegyike rendelkezik saját
vállalati arculattal és értékekkel, vannak olyan közös értékeik is, amelyek az
EIT/TIT-közösséget összefogják. Ezek a következők: kiválóság a
tudásháromszög egészében; szakképzett és vállalkozói készséggel rendelkező
emberek; hosszú távú, határokon, tudományágakon és ágazatokon átnyúló
együttműködés, valamint a társadalmi és gazdasági hatások előtérbe
helyezése. Egy ilyen arculat az EIT és a TIT-ek külső ismertségét és
hírnevét is fokozni fogja.

2.1.1.          
A meglévő TIT-ek növekedésének és hatásának
megszilárdítása és támogatása

Az EIT az első három TIT-et potenciáljuk
és hatásuk, valamint a Horizont 2020 célkitűzéseihez való
hozzájárulásuk fokozása érdekében aktívan támogatni fogja. Idővel a TIT-ek
kibővítik tevékenységeik kezdeti skáláját, hogy új piacokat
szerezhessenek, vagy új társadalmi lehetőségeket ragadhassanak meg. E
fejlesztések támogatásához az EIT az egyes TIT-ekkel szorosan
együttműködve testreszabott társfinanszírozási stratégiákat fog javasolni
és meghatározni, amelyek ugyanakkor az EIT egészét érintő stratégiai
tevékenységeket is szolgálják. 
A TIT-eknek dinamikus partnerségeknek kell
maradniuk, és így nyitottnak kell lenniük az új partnerek irányába, de adott
esetben a meglévő partnerekkel való kapcsolat megszüntetésére is készen
kell állniuk. A TIT-eknek, amennyiben hozzáadott értéket tudnak biztosítani, ki
kell aknázniuk a meglévő és lehetséges új kiválósági forrásokat például az
új partnereknek a meglévő helymegosztási központokban való részvétele, az
egyes TIT-eken belül a helymegosztási központok közötti fokozott
együttműködés vagy akár új helymegosztási központok létrehozása révén ,
miközben a TIT-partnerségek továbbra is célirányosak, szilárdak és
kezelhetők maradnak. 
Az
együttműködés és a verseny közötti megfelelő egyensúly ugyanilyen
fontos a TIT-ek maximális teljesítményének biztosításához. Az EIT ösztönözni
fogja a TIT-ek egymással folytatott együttműködését olyan területeken,
amelyek kiváló lehetőségeket biztosítanak a szinergiák létrehozására,
például közös szakmai továbbképző tanfolyamok, közös kutatási
tevékenységek, mesterszintű vagy doktori képzési programok, valamint a
felsőoktatás és az üzleti szféra közötti, TIT-eken átnyúló mobilitás
révén. Az EIT ugyanakkor bizonyos mértékben ösztönzi a versenyt, hogy a TIT-eket
továbbra is eredmény- és hatásközpontú működésre sarkallja, a várttól
elmaradó teljesítmény esetén pedig megteszi a szükséges lépéseket. 
A TIT-ek nem csupán partnereik meglévő
kiváló kutatóbázisára támaszkodnak, hanem élen járnak az EIT oktatási
küldetésének ösztönzésében és végrehajtásában is. A cél tehetséges emberek
oktatása és képzése, felruházásuk a globális tudásalapú gazdaság számára
szükséges készségekkel, ismeretekkel és gondolkodásmóddal. E célból az EIT –
minőségük és a TIT-ekben történő következetes megvalósításuk
ellenőrzése révén – aktívan támogatja többek között az EIT-védjeggyel
rendelkező diplomákat. Ennek során jelentősen támaszkodik a szakmai
és szakértői értékelésekre, valamint párbeszédet alakít ki a nemzeti és
minőségbiztosítási szervekkel. Ez fokozni fogja az EIT-védjeggyel
rendelkező képesítések nemzeti és nemzetközi elismertségét,
világszintű vonzerejét, továbbá nemzetközi szintű együttműködési
fórumot biztosít. A jövőben a TIT-ek ösztönzést kapnak arra, hogy oktatási
tevékenységüket a posztgraduális szinten túl a tanulási formák olyan szélesebb
választékának kialakítására is terjesszék ki, amely az innovatív szakmai
továbbképzési tevékenységek tágabb körét szolgálja, beleértve a
vezetőképzést, az egyéni igényekre szabott képzési tanfolyamokat és a
nyári egyetemeket. A TIT-ek oktatási tevékenységei hatásának fokozása és a
szélesebb közönség megszólítása érdekében a TIT-ek kísérleti alapon
megtervezhetik az egyetemi alapképzési programok moduljainak konstrukcióját
vagy az iskolai oktatásban használható csomagokat. 
Az EIT:
·                        
Fokozatosan kialakítja a TIT-támogatások adott
százalékának elosztására szolgáló versenyképes felülvizsgálati mechanizmusokat,
amelyek figyelembe veszik a TIT-ek eltérő gyorsasággal történő
növekedését. 
·                        
A TIT-eket a több területet érintő
kérdésekkel kapcsolatos közös tevékenységek kialakítására ösztönzi.
·                        
Létrehozza az EIT-védjeggyel rendelkező
képesítések szakértői értékelési rendszerét, és párbeszédet alakít ki a
nemzeti és nemzetközi minőségbiztosítási szervekkel.
·                        
Ösztönzi a TIT-eket az oktatási és képzési
tevékenységek nagyobb választékának létrehozására. 

2.1.2.          
Új TIT-ek létrehozása 

A hatás további fokozása és a társadalmi
kihívások új területein történő innováció ösztönzése érdekében az EIT
fokozatosan kibővíti a TIT-ek portfólióját. Az új TIT-ek létrehozásának
fokozatos fejlesztési útvonalát követve az EIT biztosítani fogja, hogy a
korábbi időszakokban szerzett tapasztalatokat megfelelően figyelembe
veszik, és csak olyan területeken hoznak létre TIT-eket, ahol egyértelmű
innovációs lehetőségekre és a legmagasabb szintű kiválóságra lehet
építeni. A 2014–2020 közötti időszakban az új TIT-ek ezért két szakaszban
jönnek létre: 2014-ben és 2018-ban három-három új TIT létesül, amelyekkel
együtt a 2014–2020 közötti időszakban kilencre bővül a TIT-ek
portfóliója (ez Európa-szerte 40–50 helymegosztási központ felállításának felel
meg). A 2018. évi TIT-ekre vonatkozó lehetséges új kiválasztási
folyamatnak nagymértékben az EIT és a meglévő TIT-ek részletes külső
értékelésének eredményeire – többek között a TIT-ek által gyakorolt gazdasági
és társadalmi hatások, valamint az Unió és a tagállamok innovációs kapacitásához
történő EIT-hozzájárulás értékelésének eredményeire –, valamint a
Horizont 2020 program értékelésének eredményeire kell épülnie. 
Az új TIT-ek olyan, jelentős társadalmi
kihívásokkal jellemezhető területeken jönnek létre, amelyek valódi innovációs
lehetőségeket rejtenek magukban. Az EIT
ezáltal teljes mértékben hozzá fog járulni az átfogóbb uniós politikai
menetrend céljainak megvalósulásához és különösen a Horizont 2020 keretprogram
célkitűzéseihez, amely számos társadalmi kihívást, valamint ipari és
alaptechnológiákat határoz meg. A cél TIT-ek létrehozása olyan tematikus területeken, ahol azok
jelentősége és összetett jellege miatt kizárólag tudományágakon, határokon
és ágazatokon átnyúló megközelítés alkalmazható. A tematikus területeket ennélfogva alapos elemzés
után kell kiválasztani, amely azt vizsgálja, hogy egy adott TIT képes-e valódi
hozzáadott értéket teremteni és kedvező hatást gyakorolni a gazdaságra és
a társadalomra. 
Az Európai Bizottság egy, a lehetséges jövőbeli
TIT-témakörök tárgyilagos értékelésére kialakított folyamat keretében elvégezte
ezt a vizsgálatot. Az egyik kiindulási pontot
a stratégiai innovációs terv tervezete jelentette, amelyet az EIT
igazgatótanácsa 2011 júniusában nyújtott be a Bizottsághoz. Ezzel egyidejűleg szigorú kritériumokat
alakítottak ki, amelyek lehetővé teszik az egyes jövőbeli témák által
kínált innovációs potenciál tárgyilagos értékelését. E
kritériumok érvényességéről – nyilvános konzultáció keretében – a
tudásháromszög egészéből származó szélesebb innovációs közösség véleményét
is kikérték. A folyamat eredményeként a
kritériumok következő listája jött létre: 
·                        
Az Európát érintő
fő gazdasági és társadalmi kihívások kezelése és az
Európa 2020 menetrend megvalósításához való hozzájárulás;
·                        
A megfelelő uniós
szakpolitikákkal, valamint a Horizont 2020 és az Erasmus mindenkinek
program működő kezdeményezéseivel való összhang és együttműködés
biztosítása; 
·                        
Az üzleti ágazat befektetéseinek és hosszú távú
kötelezettségvállalásainak mozgósítására való képesség, az ágazat termékeit
befogadó piac megléte vagy új piacok kialakításának lehetősége;
·                        
Fenntartható és
rendszerszintű hatás elérése, amelyet a képzett, új vállalkozók, új
technológiák és a vállalkozások tekintetében értékelnek;
·                        
Azon világszínvonalú
kutatási, oktatási és innovációs érdekeltek kritikus tömegének létrehozása,
akik egyébként nem működnének együtt;
·                        
Transzdiszciplináris
megközelítés szükségessége és a tudományágak határain átnyúló oktatás új
típusainak kialakítása;
·                        
A fő innovációs
hiányosságok kiküszöbölése: ilyen például az úgynevezett európai paradoxon,
amely olyan témaköröket jelöl, amelyeken belül Európa erős kutatóbázissal rendelkezik, innovációs teljesítménye
azonban gyenge.
Az EIT-tervezet, valamint az érdekeltek
szélesebb közössége által javasolt témakörök értékelése egyértelműen
bizonyos mértékű ingadozásokat mutatott a TIT-ek létrehozása által kínált
potenciális hatás tekintetében. Ennélfogva
néhány témakört teljes mértékben elvetettek, másokat pedig újradefiniáltak,
hogy azok jobban igazodjanak az e területen tapasztalható európai és globális
környezet sajátosságaihoz. 
A következő tematikus területekről
állapították meg, hogy azok esetében egy új TIT létrehozása a legnagyobb
valószínűséggel hozzáadott értéket teremt a meglévő tevékenységek vonatkozásában,
és ténylegesen fellendíti az innovációt: 
·                        
hozzáadott értéket
előállító feldolgozóipar
·                        
a jövő élelmiszerei
(Food4future) – fenntartható ellátási lánc az erőforrásoktól a
fogyasztókig
·                        
innováció az egészséges
életmód és az aktív időskor szolgálatában
·                        
nyersanyagok – fenntartható
feltárás, kitermelés, feldolgozás, újrafeldolgozás és helyettesítés
·                        
intelligens és biztonságos
társadalmak 
·                        
városi mobilitás 
Az egyes témakörökről részletes
információk találhatók a dokumentumhoz csatolt összefoglalókban[3]. 
E témakörök alapján az EIT
önállóan járhat el a jövőbeli TIT-ek kiválasztási folyamatának
megszervezésében. A
TIT-ekkel kapcsolatos jövőbeni pályázatok sikere nagymértékben függ az
elvárásokat és követelményeket bemutató világos útmutatástól, valamint attól,
hogy a TIT-pályázók kellő időt kapnak-e arra, hogy pályázatuk
benyújtása előtt megszilárdítsák szervezetük jogi és pénzügyi alapjait. A TIT-eket az EIT-rendeletben
meghatározott részletes kritériumok alapján fogják kiválasztani a kiválóság és
az innovációs relevancia átfogó elvének figyelembevételével. Valamennyi kiválasztott TIT-nek be kell mutatnia,
hogyan képes maximális hatást elérni az adott területen, és bizonyítania kell
stratégiájának megvalósíthatóságát. 
A TIT-ek kiválasztásának két tervezett, 2014-ben és
2018-ban esedékes szakasza tekintetében három témakört határoztak meg az
első szakasz számára. Mivel a TIT-ek létrehozása során fokozatos
megközelítés szükséges, az első három témakör kiválasztása a terület
fejlettsége, a lehetséges társadalmi és gazdasági hatás, valamint a más kezdeményezésekkel
való szinergiák kialakításának lehetősége alapján történt. Ezek a
témakörök a következők:
·                        
innováció az egészséges
életmód és az aktív időskor szolgálatában
·                        
nyersanyagok – fenntartható
feltárás, kitermelés, feldolgozás, újrafeldolgozás és helyettesítés
·                        
a jövő élelmiszerei
(Food4future) – fenntartható ellátási lánc az erőforrásoktól a
fogyasztókig 
A 2018. évi második szakaszban a fennmaradó
témaköröket (városi mobilitás, hozzáadott értéket előállító gyártás,
intelligens és biztonságos társadalmak) fogják mérlegelni, ugyanakkor az új és
a jövőben esetleg felmerülő váratlan kihívásokat is figyelembe
veszik. 
Az EIT:
·                        
Időben előkészíti a TIT-ek 2014-ben
esedékes második hullámára, majd – a Horizont 2020 keretprogram,
többek között annak konkrét programja és az EIT értékelését követően – a
2018. évi harmadik hullámára vonatkozó kiválasztási folyamatot.
·                        
Gondoskodik arról, hogy a TIT-eket érintő
jövőbeli kiválasztási folyamatok keretfeltételei optimális eredményt
hozzanak, mindenekelőtt a követelményekre és folyamatokra vonatkozó
világos útmutatás révén és azáltal, hogy a pályázóknak elegendő idő
áll rendelkezésre a partnerség megszervezéséhez.

2.2.                
Az EIT hatásának fokozása 

Az innováció előmozdítása
Unió-szerte 
A kezdeti időszakban az EIT főként a
TIT-ek létrehozására összpontosította erőfeszítéseit. Míg az EIT
nyilvánvaló célja, hogy megerősítse a meglévő kiválósági központokat,
a jövőben biztosítania kell azt is, hogy a TIT-ekben közvetlenül részt nem
vevő uniós területeket is előnyökhöz juttassa. Az EIT-nek tehát
központi küldetése, hogy aktívan elősegítse a tudásháromszög integrálására
irányuló bevált gyakorlatok terjesztését a közös innovációs és tudásmegosztási
kultúra kialakítása érdekében. 
Az EIT-nek a jövőben a TIT-ekből
nyert tapasztalatokat érthetővé és megismételhetővé kell tennie, és
azokból olyan kultúrát kell kialakítania, amely Európa és a világ számára is
követendő példaként szolgálhat. A bevált gyakorlatok, valamint a
TIT-ekből származó új irányítási és finanszírozási modellek meghatározásával,
elemzésével és megosztásával az EIT biztosítani kívánja, hogy az EIT-n és a
TIT-eken belül keletkező tudást terjesztése és hasznosítása az emberek és
az intézmények javára történik, ideértve a TIT-ekben közvetlenül részt nem
vevő embereket és intézményeket is. 
Az EIT meghatározó szerepet tölthet be a
TIT-ek által alkalmazott sokféle megközelítés összehangolásában, valamint e
megközelítések olyan területeken történő alkalmazásában, amelyeken gyenge
az innovációs kapacitás, és amelyek másképp nem lennének képesek hasznosítani
az EIT által megszerzett tapasztalatokat. A megközelítés ilyen kiterjesztése
biztosítani fogja, hogy az EIT tapasztalatából származó előnyök ezeken a
területeken ösztönzik az innovációs kapacitás fejlődését. E tevékenység,
amennyiben a TIT-ek munkájára épül, jelentős megtérülést eredményezhet. 
Az EIT szintjén történő tanulás fő
hajtóerői a következők lehetnek: új vállalkozások és új üzleti
modellek létrehozását szolgáló innovációközpontú kutatás, a szellemi tulajdon
portfólióinak kezelése és a szellemi tulajdon megosztásával kapcsolatos új
megközelítések, vállalkozói készség és a multidiszciplináris oktatás új,
integrált formái; valamint a nyílt innováció koncepciójára épülő innovatív
irányítási és pénzügyi modellek és az állami hatóságok bevonása. Ez
elősegíti, hogy az EIT példaképpé váljon, valamint hogy képes legyen
„vezérlőegységként” működni az európai innovációs ágazatban és
nemzetközileg elismert innovációs intézménnyé válni.
A tehetség gondozása és megnyerése 
A sikeres innováció zálogát a tehetségek
jelentik. Az EIT egyik elsődleges szerepe az, hogy lehetőséget
nyújtson a tehetségek számára képességeik teljes körű kiaknázására, és
olyan környezetet alakítson ki, amelyben kibontakozhatnak. Az EIT a TIT-ek révén
hoz létre ilyen környezetet, ezeket azonban ki kell egészítenie a TIT-eken túli
kiemelkedő tehetségek vonzására és bevonására irányuló stratégiákkal. 
Az EIT tehát speciális, emberekkel kapcsolatos
programot indít, amelynek révén biztosítja, hogy a helymegosztási központokon
kívül tevékeny tehetségek – a karrierjük különböző lépcsőfokán álló
személyek, hallgatók, kutatók, oktatók és vállalkozók – teljes mértékben
bekapcsolódhassanak a kezdeményezésbe. Egy ilyen program a TIT-eken kívüli
kiemelkedő tehetségek számára egyrészt lehetőséget nyújt a
helymegosztási központokban létrehozott innovációs környezet előnyeinek
kihasználására, ugyanakkor ösztönzőként is szolgál arra, hogy a TIT-en
kívüli környezetben szerzett tudást és szakismeretet teljes körűen
hasznosítsák. Az EIT-alapítvány általában jelentős szerepet játszhat ezen
a területen. 
Ezenfelül az EIT-nek nyilvánvalóan szerepet
kell játszania az Unión kívüli területek tehetségeinek megnyerésében. Erős
márka létrehozásával, valamint a világ fő partnereivel történő stratégiai
kapcsolatok kialakításával az EIT növelheti a TIT-ekben közreműködő
partnerek vonzerejét. Az EIT-nek a TIT-ekkel szoros együttműködésben
erőteljes nemzetközi stratégiát kell kialakítania, meghatározva a
megfelelő közvetítőket és potenciális partnereket, valamint
kapcsolatot létesítve azokkal. Ebben az összefüggésben az EIT-nek és a
TIT-eknek teljes körűen ki kell használniuk a megfelelő uniós
kezdeményezéseket, például az Erasmus mindenkinek programot és a Marie
Curie-fellépéseket. Ezenfelül az EIT a végzett hallgatók hálózatának
kialakítását ösztönözve elősegítheti a tudásmegosztást, a mentorálást és a
hálózatépítést. 
Az EIT a tehetségek és kiváló ötletek
ösztönzésére irányuló törekvéseit – saját kezdeményezésként vagy vezető
világszintű partnerekkel együttműködésben – más intézkedésekkel,
például ötletversenyek szervezésével és díjak odaítélésével is ki fogja
egészíteni. 
Az EIT:
·                        
A TIT-ekkel szorosan együttműködve
programot hoz létre („EIT-kutatók”), amely Európából és a világból –
korlátozott időre – kiemelkedő tehetségű embereket von be a
TIT-ek helymegosztási központjainak tevékenységeibe, és ezáltal kölcsönös
előnyökhöz juttatja a résztvevőket, valamint a TIT-eket is. 
·                        
Létrehoz/testre szab egy internetalapú eszközt,
amely a tudásmegosztás és az EIT körüli hálózatépítés fórumául szolgál. 
·                        
Kiépíti és támogatja az EIT/TIT oktatási és
képzési tevékenységeiben részt vevő végzett hallgatókból álló,
működőképes és erős hálózatot („végzett EIT-hallgatók”).
·                        
A TIT-ek keretében gyűjtött tapasztalatokat
és a sikertörténeteket rendszeresen elérhetővé teszi az uniós innovációs
közösség szélesebb köre és mások számára is. Ez kiterjedhet az EIT és a TIT-ek
oktatási és képzési tevékenységeihez használt, nyílt hozzáférésű
kurzusanyagok tárának kifejlesztésére. 

2.3.                
Új végrehajtási mechanizmusok és eredményközpontú
ellenőrzés 

A felelős és elszámoltatható formában
végrehajtott egyszerűsítés elengedhetetlen ahhoz, hogy az EIT tényleges
eredményeket érjen el, és előmozdítsa az innovációs áttöréseket és az
üzleti közösség szerepvállalását. Továbbra is törekedni kell arra, hogy az EIT
teljes körűen kihasználja a rugalmassága kínálta előnyöket, és
ezáltal még egyszerűbbé tegye működését. 
A TIT-ek „befektetőjeként” az EIT az
egyszerűsítést olyan dinamikus folyamatnak tekinti, amely beépül az EIT
működésébe, és szerves részét képezi az EIT TIT-eket támogató
funkciójának. E célból az EIT arra törekszik, hogy megfelelően módosítsa,
javítsa és ésszerűsítse ellenőrzési, jelentéstételi és finanszírozási
folyamatait, valamint hogy folyamatosan olyan egyszerűbb megközelítéseket
alakítson ki, amelyek lehetővé teszik, hogy a TIT-ek megbirkózzanak a
felmerülő új igényekkel, és amelyek fokozzák a TIT-ek hatását. 
A TIT-ek ideális kísérleti terepet
biztosítanak az innováció finanszírozására és irányítására irányuló új
megközelítések számára. Az EIT a TIT-ek kísérletei és tapasztalata révén a
fő területeken, például a szerződéses megállapodások, az
egyszerűsített jelentéstétel, valamint az egyösszegű és rendszeres
átalányösszegek alkalmazása egyszerűsítési menetrendet fog megvalósítani. 
A Bizottság szigorúan ellenőrizni fogja,
hogy az EIT saját egyszerűsítési menetrendje alapján képes-e a lehető
legegyszerűbb megállapodásokat és elveket megvalósítani a
TIT-tevékenységek finanszírozása és irányítása terén. Az így szerzett
tapasztalatokat – beleértve a kudarcokat is – a jövőbeni TIT-ekkel,
valamint a Horizont 2020 keretprogram uniós programjaival és
projektjeivel is megosztják.
A Bizottság
fokozottan támogatja az EIT-t egy ésszerű és megbízható, eredményorientált
ellenőrzési rendszer létrehozásában. Ez az ellenőrzési rendszer
biztosítani fogja az EIT és a TIT-ek teljes körű elszámoltathatóságát, a
teljesítések minőségét, a Horizont 2020 keretprogram
prioritásaihoz való hozzájárulást, ugyanakkor a TIT-ek üzleti dinamikája
szempontjából kellő rugalmasságot biztosít. Biztosítani fogja az EIT
számára, hogy az a TIT-ektől származó input ellenőrzésére,
összegyűjtésére és elemzésére megbízható kapacitást alakítson ki annak
érdekében, hogy az EIT teljesítményét saját céljaihoz mérten vizsgálja,
valamint hogy az EIT-t és a TIT-eket uniós és világszinten a legjobb
gyakorlatok tükrében értékelje. A rendszer kialakítása rugalmas lesz, és
amennyiben szükséges, úgy módosul, hogy figyelembe vegye az EIT és a TIT-ek folyamatosan
fejlődő és bővülő tevékenységeit. A független külső
értékelésben megfogalmazott ajánlásnak és a
Horizont 2020 keretprogram ellenőrzésre vonatkozó
rendelkezéseinek megfelelően a Bizottság az EIT-vel és a TIT-ekkel
együttműködve olyan eredményorientált teljesítmény-ellenőrzési
rendszert javasolt az EIT számára, amely négy tevékenységi szintre irányul: 
·                        
A Horizont 2020 keretprogram szintjén: az EIT-nek és a TIT-eknek a Horizont 2020 keretprogram
célkitűzéseihez történő hozzájárulására irányuló rendszeres
ellenőrzés
·                        
Az EIT szintjén: az EIT
mint hatékony és eredményes uniós szerv teljesítményének vizsgálata; ezt többek
között a TIT-ek számára nyújtott támogatás, az EIT tájékoztatási, terjesztési
és nemzetközi tevékenységeinek intenzitása és területi hatálya, valamint az
egyszerűsített eljárások kialakítására való képessége tekintetében fogják
értékelni.
·                        
Több TIT szintjén: a TIT-ek által az EIT stratégiai célkitűzéseihez nyújtott
hozzájárulás értékelése az erre a célra szolgáló eszközben – például az EIT-eredménytáblában
(EIT Scoreboard) – szereplő adatoknak megfelelően. 
·                        
Az egyes TIT-ek szintjén: a TIT egyedi teljesítményének ellenőrzése az egyéni célok és a
fő teljesítménymutatók alapján, az egyes TIT-ek üzleti terveinek
megfelelően. A TIT-ek különböző üzleti modellekkel és piacokkal
rendelkeznek, és így eltérő kulcsfontosságú ipari teljesítménymutatók
jellemzik őket, amelyek az egyes TIT-ek sikeres irányítása szempontjából
központi jelentőségűek.
Az EIT: 
·                        
Egyszerűsítési menetrendet hoz létre, amely
tartalmazza az előrehaladás értékeléséhez használt referenciaértékeket, és
az éves tevékenységi jelentésben beszámol a Bizottságnak a végrehajtás
folyamatáról; biztosítja, hogy az egyszerűsítés új modelljei Európa-szerte
elterjedjenek, és más uniós kezdeményezésekhez is felhasználják azokat.
·                        
A Bizottsággal és a TIT-ekkel együttműködve
átfogó rendszert hoz létre a következők ellenőrzésére: az EIT
hozzájárulása a Horizont 2020 keretprogramhoz, az EIT által saját
tevékenységei és a TIT-tevékenységek révén kifejtett hatás, valamint a TIT-ek
által elért eredmények. Az EIT valamennyi ellenőrzési tevékenységéről
beszámol az éves tevékenységi jelentésben.

3.                      
Hatékony döntéshozatal és munkaszervezés

Az EIT irányítási struktúrája a TIT-ek alulról
építkező megközelítését az EIT egészére kiterjedő stratégiai
iránymutatással ötvözi. Az EIT szintjén megvalósuló döntéshozatal ennélfogva
valódi stratégiai látásmódot igényel, amelyet hatékony végrehajtási
mechanizmusokkal és a tudásháromszög európai szereplőinek módszeres
bevonásával együtt alkalmaznak. 
Az EIT irányítási modelljének értéke
általánosan bebizonyosodott. Az előző szakasz tapasztalatai azonban
azt mutatják, hogy az EIT döntéshozatali és végrehajtási mechanizmusainak
hatékonyságát még tovább lehetne javítani. A EIT stratégiai döntésekért
felelős igazgatótanácsa, valamint a végrehajtásért felelős központja
közötti kapcsolatot világosabban meg kell határozni és ésszerűsíteni kell.
Az EIT-központnak meg kell határoznia azokat a kritikus területeket, amelyeken
az EIT-nek támogatást kell nyújtania a TIT-ek számára, megfelelő
egyensúlyt hozva létre a támogató és ellenőrző funkciók között. Végül
pedig az igazgatótanácsnak biztosítania kell, hogy a stratégiai döntéseknél
megfelelően felhasználják a TIT-ek és a szélesebb innovációs közösség
tapasztalatait. 

3.1.                
Az EIT-n belüli döntéshozatal ésszerűsítése és
pontosítása 

Az EIT igazgatótanácsa meghatározza az EIT
stratégiai irányát és a TIT-ekre vonatkozó keretfeltételeket, valamint tagjain
keresztül összekapcsolja az EIT-t a szakterület különböző, érdekelt
felekből álló közösségeivel. Az EIT üzletközpontú megközelítésével
összhangban a döntéshozatalnak hatékonynak, gyorsnak és célirányosnak kell
lennie. 
E tekintetben meghatározó tényező az
igazgatótanács mérete, összetétele és eljárásai. A tagok függetlenségének elve
– a TIT-közösséget képviselő, korlátozott számú választott taggal
kiegészítve – kétségtelenül értéket képvisel, és lehetővé teszi a
tudásháromszög minden területéről származó szakértelem összefogását. A 18 választott
tagból álló és a közelmúltban négy további TIT-képviselővel kiegészült
kezdeti modellnek azonban a korlátai is megmutatkoztak. A csökkentett létszámú
tanács hatékonyabb döntéshozatalt fog eredményezni, és csökkenti az állandó
adminisztratív költségeket. Végül pedig a hatékonyság tovább növelhető, ha
ismét előtérbe kerül az EIT igazgatótanácsának központi feladata, vagyis a
stratégiai iránymutatás biztosítása. Ezenfelül a más uniós kezdeményezésekkel
való összhangot tovább fogja erősíteni az Európai Bizottsággal az EIT
hároméves munkaprogramjáról folytatott intenzívebb konzultáció. Az EIT-re és a
TIT-ekre vonatkozóan az EIT hároméves munkaprogramjában feltüntetett
információk biztosítják a kezdeményezés kiegészítő jellegét és e
kiegészítő jelleg értékelését a Horizont 2020 keretprogram más elemeinek,
illetve az egyéb uniós szakpolitikáknak és eszközöknek a tekintetében. E
változtatások mindegyikét belefoglalták az innovációs tervet kísérő
módosított EIT-rendeletbe. 
Az EIT igazgatótanácsának határozatait az EIT
intézkedéseiért felelős igazgató vezetésével az EIT-központ hajtja végre.
A központ ennek révén tükrözi az EIT és a TIT-ek eredményközpontúságát, és
hajtóerőként szolgál az eljárások egyszerűsítéséhez. Az EIT-központ
ugyanakkor fejleszti arra irányuló kapacitását, hogy módszeresen feldolgozza a
TIT-ektől származó tapasztalatokat, és ezeket az eredményeket
elérhetővé tegye az innovációs társadalom szélesebb köre javára is.
Idővel az EIT-központ a bevált gyakorlatok bőséges tárházává fog válni,
és a politikai döntéshozók számára valódi tudáspartner lesz. 
A tehetséges szakemberek megnyerése és
megtartása kihívást jelent az EIT-központ számára. Ahhoz, hogy az EIT-iroda a
legkiválóbb tehetségállománnyal és készségekkel rendelkezhessen,
egyértelmű humánerőforrás-stratégiát fog meghatározni, amely a
közvetlen foglalkoztatáson túlmutató lehetőségeket, például a
kihelyezéseket vagy az időszakos szerződéseket is magában foglalja,
továbbá az Unióban és a világ többi részén található, kiváló innovációs, kutatási
és oktatási intézményekkel együttműködésben ösztönzi a munkatársak
rendszeres cseréit és a szakmai gyakorlatokat. 
Az EIT:
·                        
Belső és külső szakértelem módszeres
használatát magában foglaló, intelligens humánerőforrás-stratégia és
belső igazgatási eljárások révén biztosítja, hogy az EIT az innovatív
irányítás referenciaintézményévé nője ki magát. 
·                        
Konkrét intézkedéseket tesz a nyitottság és
átláthatóság kultúrájának további előmozdítására. 

3.2.                
Befektetés a TIT-ekbe: az EIT és a TIT-ek
kapcsolata

Az EIT és a TIT-ek közötti együttműködés
nem csupán a TIT-ek sikeres működésének keretét biztosítja, hanem a
kölcsönös tanulási folyamat fő pillérét is alkotja, lehetővé téve az
EIT számára, hogy betöltse az új innovációs modellek kísérleti környezeteként
vállalt szerepét. A TIT-ek megfelelő keretfeltételeinek biztosítása
érdekében az EIT részéről a folyamat valamennyi szintjén világos és
koherens iránymutatásra van szükség, amely ugyanakkor nem lehet túlságosan
előíró jellegű. A maximális hatékonyság elérése érdekében az
EIT-központ és a TIT-ek között rendszeres és bizalmon alapuló kapcsolatot kell
fenntartani. Ehhez az EIT és a TIT-ek közötti szerződéses viszonyok,
illetve az EIT-központ szervezeti intézkedései is hozzájárulnak. 
Az egyre kevésbé csak adminisztratív szerepet
betöltő EIT-központ optimalizálni fogja működési funkcióit annak
érdekében, hogy elősegítse a TIT-ek lehető legjobb teljesítményét, a
kedvező eredményeket pedig széles körben elérhető tegye. A több
centralizált szolgáltatás és funkció biztosításával – ahelyett, hogy azokat az
egyes TIT-ek szintjén biztosítanák – a hatékonyság még tovább növelhető.
Noha a TIT-ek konkrét témakörökön dolgoznak, számos több területet érintő
elem létezik, és pontosan ezekben az esetekben biztosíthat az EIT kézzelfogható
hozzáadott értéket. Az ilyen tudásszolgáltató funkciók mindenekelőtt az
EIT-központ információs ügynökként és forrásokkal rendelkező
tárgyalópartnerként betöltendő szerepének kialakításához kapcsolódhatnak,
például a TIT-ek közötti csere és kölcsönös tanulás előmozdítása révén, az
uniós intézményekkel és más jelentős szervezetekkel – például a Gazdasági
Együttműködési és Fejlesztési Szervezettel (OECD) –való kapcsolat
támogatása révén, valamint meghatározott, több területet érintő
kérdésekben, például a szellemi tulajdonnal, valamint technológia- és
tudásátadással kapcsolatos tanácsadás során, a legjobb nemzetközi gyakorlatok
alapján végzett teljesítményértékelésnél, illetve az EIT és a TIT-ek
jövőbeli irányát kijelölő, előrejelzésre és előzetes ütemezésre
vonatkozó tanulmányok elkészítésével kapcsolatban. Az EIT-nek és a TIT-eknek
közösen kell dönteniük arról, hogy ezeket a feladatokat mely területeken
képesek a leghatékonyabban megoldani. E tekintetben meghatározó lesz, hogy az
EIT és a TIT-ek életképes mechanizmusokat hozzanak létre a több területet
érintő kérdésekkel kapcsolatos rendszeres együttműködéshez. 
Az EIT:
·                        
A TIT-ek teljes életciklusa során világos és
következetes iránymutatást fog biztosítani az elvárásokra, kötelezettségekre és
feladatokra vonatkozóan. 
·                        
A TIT-ekkel szorosan együttműködve az
EIT-központon belül kialakítja a TIT-ek közötti cserét és tanulást
elősegítő kapacitást. 
·                        
A TIT-ek számára számos szolgáltatást biztosít
olyan horizontális kérdésekkel kapcsolatban, amelyek esetében
hatékonyságnövekedés érhető el, valamint e célból más stratégiákat
politikákat is végrehajt. 

3.3.                
Az érdekeltek bevonása 

A más kezdeményezésekkel való aktív cserének
és kölcsönös tanulásnak az EIT új innovációs modellek tesztelésére irányuló
munkájának középpontjában kell állnia. Ennélfogva az EIT-nek fel kell
használnia az eddigi bevált gyakorlatokat és a külső szakértelmet, hogy
törekvéseivel összhangban innovációs referenciaszervvé válhasson. Az
igazgatótanácsnak ezért mindenképpen a gyakorlatban tevékenykedő
innovációs szereplők tapasztalatai és igényei figyelembevételével,
valamint a szélesebb uniós keret összefüggésében kell meghoznia döntéseit. A
nyitottság és a külső elkötelezettség elmélyítésével az EIT aktívan
ösztönözheti az újítások általános társadalmi felhasználását és elfogadását. 
E célból az EIT közvetlen kapcsolatot fog
kialakítani a tagállamokkal és az innovációs lánc más érdekeltjeivel, ami
mindkét oldal számára előnyökkel fog járni. Ahhoz, hogy ez a párbeszéd és
csere még szisztematikusabb legyen, az érdekeltek szélesebb közösségét átfogó,
több területet érintő kérdések köré szervező EIT-fórum (érintett
felek EIT-fóruma) létrehozása megfelelő eszköz lehet a kétirányú,
interaktív kommunikáció elősegítéséhez. Az érdekeltek között képviseltetni
fogják magukat a nemzeti és regionális hatóságok, az üzleti élet szervezett
érdekcsoportjai és különálló gazdálkodó egységei, a felsőoktatás, a
kutatás és a klaszterszervezetek képviselői, valamint a tudásháromszög más
érdekeltjei. Az érintett felek fórumának szervezésére az innovációs tervet
kísérő módosított EIT-rendelet is kitér. 
Emellett a más uniós intézményekkel, különösen
a Bizottság megfelelő szolgálataival a folyamat kezdetétől folytatott
aktív párbeszéd segít maximalizálni a más uniós kezdeményezésekkel létrehozott
szinergiákat és az azokkal folytatott kölcsönös tanulást. 
Az EIT: 
·                        
Létrehozza az érintett felek rendszeres
EIT-fórumát, hogy ösztönözze a tudásháromszög egészére kiterjedő,
szélesebb körű innovációs közösséggel folytatott együttműködést és
kölcsönös tanulást, a nemzeti és regionális hatóságokat is bevonva. Ebben az
összefüggésben az internetalapú fórum tovább segítheti a résztvevők
közötti együttműködés támogatását. 
·                        
Rendszeresen igénybe veszi a z egyetemek,
vállalkozások, kutatási szervezetek és klaszterszervezetek meglévő
szövetségeit mint az ismeretek cseréjének és az eredmények terjesztésének
fórumait.
·                        
Olyan mechanizmust hoz létre, amely tovább
ösztönzi az EIT/TIT-ek és más uniós kezdeményezések közötti szinergiákat,
például az EIT, a TIT-ek és az Európai Bizottság érintett szolgálatai közötti
éves találkozót. 

4.                      
Becsült pénzügyi szükségletek és finanszírozási
források a 2014–2020 közötti időszakra
4.1.                
A TIT-ek intelligens finanszírozási modelljének
megszilárdítása 

Az EIT létrehozott egy eredeti finanszírozási
modellt, amely a meglévő kiváló szervezetek közös erősségeire és
forrásaira épít; az EIT finanszírozása katalizátorként segíti elő az
állami és magánpartnerek szélesebb körétől származó kiegészítő
pénzügyi források megszerzését és összegyűjtését. Ennek megfelelően
az EIT a TIT-ek összfinanszírozásának átlagosan legfeljebb 25 %-át
biztosítja, míg a fennmaradó legalább 75 % az EIT-n kívüli forrásokból
származik. Ez többek között a TIT-partnerek saját bevételeit és forrásait
jelenti, de a nemzeti, regionális és uniós szintű állami finanszírozásra
is kiterjed, különösen a – jelenlegi és jövőbeli –strukturális alapok és a
kutatási és innovációs keretprogram támogatásaira. Utóbbi esetben a TIT-ek
(vagy egyes partnereik) a programok saját szabályainak megfelelően és az
egyéb pályázókkal azonos feltételek mellett folyamodhatnak támogatásért. A
TIT-partnerek hozzájárulása nem hagyományos támogatáshoz kapcsolódó
„társfinanszírozási” követelmény, hanem a meglévő szervezetek minimális
szintű részvételének előfeltétele, és az adott TIT irányában mutatott
pénzügyi elkötelezettségük jele. Ez az alulról építkező megközelítés
garantálja a TIT-partnerek erős elkötelezettségét, ösztönzi a
beruházásokat, és serkenti a TIT-partnerek közötti és azokon kívüli
strukturális és szervezeti változásokat. A kezdeti TIT-ek tapasztalatai azt
mutatják, hogy az ágazat pénzügyileg elkötelezett a TIT-ek üzleti terveinek
megvalósítása mellett, valamint hogy a TIT költségvetésének ágazati
partnerektől származó része a TIT teljes éves költségvetésének
20–30 %-át teszi ki. A TIT-eknek sikerült továbbá összehangolniuk és
összegyűjteniük azokat a kiegészítő nemzeti finanszírozási
forrásokat, amelyekhez másképp nem lehetett volna hozzáférni (a német kormány
például úgy döntött, hogy az EIT ICT Labs-t bízza meg a „Software
Campus” elnevezésű oktatási kezdeményezés irányításával, ötéves
időszakra szóló, állami és magánforrásokból származó
50 millió EUR költségvetéssel). 
EIT-támogatást kizárólag „hozzáadott
értéket teremtő TIT-tevékenységekre” irányoznak elő,
mindenekelőtt azokra, amelyek lehetővé teszik a tudásháromszöghöz
(oktatás, kutatás és innováció) kapcsolódó szakpolitikák és partnerek TIT-en
belüli és TIT-ek közötti integrálását, a TIT üzleti tervében szereplő
célkitűzéseknek és prioritásoknak megfelelően. Ezek különösen a
TIT-ek oktatási, vállalkozói és vállalkozásalapítási projektjeit foglalják
magukban, amelyek növelik a megalapozott tevékenységekbe (például meglévő
kutatási projektekbe) történő befektetés összegét. A TIT igazgatási,
irányítási és koordinációs tevékenységeit szintén az EIT hozzájárulásából
finanszírozzák. 
A TIT-ek több különböző, a teljes
költségvetésük értékét tekintve eltérő fejlődési szakaszon mennek
keresztül, mielőtt elérik normál működési ütemüket. A TIT-ek
felvevőképessége kezdetben viszonylag korlátozott, idővel azonban
számottevően javul. 
A kétéves kezdeti induló szakaszt
követően a TIT-ek költségvetése hatványozottan megnő, és a TIT a
meglévő és új partnerektől viszonylag rövid idő alatt
jelentős összegű forrásokat képes mozgósítani. A megfelelő
kritikus tömeg és az uniós szintű hatás eléréséhez a TIT-ek éves
költségvetése normál működés mellett (az egyes TIT-ek stratégiájától,
partnerségeitől és piaci potenciáljától függően) 250–450 millió
EUR lesz. 
Noha a TIT-ek nem fognak pénzügyileg teljesen
függetlenné válni az EIT-től, középtávú fenntarthatóságra kapnak
ösztönzést, vagyis arra, hogy működésük további megszilárdítása, valamint
bővítésük érdekében csökkentsék az EIT-támogatástól való függésüket. Az
EIT-támogatást a TIT-ek egyes hozzáadott értéket teremtő tevékenységei
számára továbbra is biztosítani fogják azokon a területeken, amelyeken az EIT
beruházása jelentősen megtérül, például az oktatás, a vállalkozásalapítás,
a helymegosztás, a tájékoztatás és a terjesztés esetében.
A TIT-ek számára nyújtott EIT-finanszírozás
jelenleg kizárólag támogatások formájában valósul meg. Elképzelhető, hogy
a következő többéves pénzügyi keret (2014–2020) adósság- és
tőkeinstrumentumok révén új pénzügyi mechanizmusokat alakít ki. A TIT-ek „befektetőjeként”
az EIT szigorúan figyelemmel fogja kísérni ezeket a fejleményeket, és ahol
szükséges, a hozzáférés elősegítésével és koordinálásával a TIT-eket azok
teljes körű kihasználására fogja ösztönözni.

4.2.                
Az EIT költségvetési igénye 

Az EIT költségvetési igénye a 2014–2020
közötti időszakra 3,1 milliárd EUR, és három fő
összetevőn alapul: a meglévő három TIT megerősítéséhez, a
2014-ben és 2018-ban esedékes új TIT-ek fokozatos fejlesztéséhez, illetve a
terjesztési és tájékoztatási tevékenységekhez szükséges kiadások, illetve az
igazgatási kiadások. 
Hozzávetőleg
1,69 milliárd EUR-t (az EIT teljes
költségvetésének 53,15 %-a) irányoznak elő a 2009-ben
kiválasztott és azóta normál működést elért TIT-ek finanszírozására;
1,01 milliárd EUR-t (31,81 %) a TIT-ek második hullámára (az akkori
induló és fejlesztési szakaszhoz) és 259,75 millió EUR-t (8,16%) a
harmadik szakaszban létrehozandó TIT-ek számára.
Az EIT TIT-ekre fordított előzetes
költségvetése tehát a 2014–2020 közötti időszakra
2,9 milliárd EUR-nak felel meg (ez az EIT 2014–2020 közötti
időszakra szóló teljes költségvetésének 93,13 %-ka). Az EIT által
gyakorolt erős tőkeáttételi hatás révén a TIT-ek más állami és
magánforrásokból várhatóan további 8,890 milliárd EUR-t fognak
mozgósítani. 
Az EIT számos terjesztési és tájékoztatási
tevékenységben is részt fog venni, például az EIT-ösztöndíjprogramban, amely
jelentősen fokozni fogja Európára kiterjedő műveleteinek
hatását. Ezenfelül számos, több területet érintő támogatási és ellenőrzési
szolgáltatás fog a TIT-tevékenységekhez hozzáadott értéket nyújtani, és fogja
növelni azok hatékonyságát. E tevékenységek végrehajtása és fejlesztése során
az EIT-nek nagyarányú hatékonyságra irányuló stratégiát kell követnie, azaz
rugalmas mechanizmusokon keresztül maximális hatást kell elérnie. E
tevékenységek végrehajtásához az EIT költségvetéséből hozzávetőleg
141,76 millió EUR (4,4 %) szükséges.
Amennyiben az EIT elsőként kívánja
alkalmazni a nyílt innováció és az egyszerűsítés új modelljeit, ennek
igazgatási megközelítésében is tükröződnie kell. Az EIT-központnak
úgynevezett lean (karcsúsított) szervezetnek kell lennie, amely a
szakértelem szükség esetén történő igénybevétele révén stratégiai
megközelítést követ, de nem alakít ki szükségtelenül nehézkes és állandó struktúrákat.
A szükséges személyzeti, adminisztratív, infrastrukturális és működési
kiadásokat magában foglaló igazgatási kiadások költsége idővel nem fogja
meghaladni az EIT költségvetésének 2,4 %-át. Az igazgatási kiadások egy
részét a központnak otthont adó tagállam, Magyarország fedezi azáltal, hogy
2030-ig díjmentesen biztosít irodahelyiséget, valamint 2015 végéig évi
1,5 millió EUR-val járul hozzá a személyzeti költségekhez. Ez alapján
a 2014–2020 közötti időszakra az igazgatási kiadások összege hozzávetőleg
77 millió EUR lesz. 
3. ábra: A költségvetési igények
részletes bemutatása
A költségek pontos lebontása az EIT-rendelet
módosítására vonatkozó javaslathoz csatolt pénzügyi kimutatásban olvasható.
Az EIT finanszírozása a következő
többéves pénzügyi keret időszaka során elsősorban a
Horizont 2020 programból származó támogatás révén fog megvalósulni,
amelyre 2,8 milliárd EUR-t irányoztak elő. Ezenfelül az EIT
teljes költségvetése körülbelül 2,5 %-ának megfelelő hozzájárulásban
fog részesülni Norvégia, Izland és Liechtenstein részéről, amely országok
az Európai Gazdasági Térség egyik határozata értelmében részes államoknak
számítanak.
1. összefoglaló: Hozzáadott értéket
előállító feldolgozóipar
1.                      
A KIHÍVÁS
Az európai innovációs tervben meghatározott
egyik fő kihívás, amellyel a Horizont 2020 keretprogramon belül
is foglalkozni kell, az uniós tagállamok világpiaci versenyképességének
kérdése. A feldolgozóipar az egyik olyan ágazat, ahol ez a probléma különösen
égető. 
Az európai
országok feldolgozóiparára meglehetősen nagy nyomás nehezedik: a más
fejlett gazdaságok részéről támasztott fokozott verseny, a
fejlődő országokban folyó alacsony költségű termelés, valamint a
nyersanyagok hiánya súlyos terheket ró az európai termelő vállalatokra.
Ezzel egyidejűleg további tényezők – új piaci és társadalmi igények,
a tudomány és a technológia gyors fejlődése, valamint környezetvédelmi és
fenntarthatósági követelmények – is változást idéznek elő a
feldolgozóiparban.
E kihívások egyik lehetséges megoldása a
„magas értéket (vagy hozzáadott értéket) előállító feldolgozóipar”
kialakítása. Ez a fogalom egy olyan integrált rendszert jelöl, amely magában
foglalja az áruk, illetve termékek/szolgáltatások gyártásának, forgalmazásának
és használatból kivont állapotban való kezelésének teljes ciklusát, és amely
fogyasztó-/felhasználóközpontú innovációs rendszert alkalmaz. A hozzáadott
értéket előállító gyártó az elsősorban a költségeken alapuló verseny
helyett a termék-/szolgáltatásinnováció, a kiváló folyamatok bevezetése, a
nagyfokú márkaismertség és/vagy a fenntartható társadalomhoz való hozzájárulás
révén teremt értéket[4]. 
A
feldolgozóipar nagy gazdasági, társadalmi és környezeti jelentőséggel bír. 2010-ben az uniós GDP 15,4 %-a a feldolgozóiparból származott, és
az ágazat több mint 33 millió munkahelyet biztosított[5]. Az energiatermelést, az
építőipart és a hozzájuk kapcsolódó üzleti szolgáltatásokat is beszámítva
ez az arány 37 %. A feldolgozóiparban keletkezik ugyanakkor az Európából
származó hulladék 25 %-a, az üvegházhatású gázok 23 %-a és a
nitrogén-oxidok 26 %-a.
Mindezeket figyelembe véve teljesen
egyértelmű, hogy a feldolgozóipar területén általános cél Európa
világpiaci versenyképességének növelése, valamint a fenntarthatóbb és
környezetbarátabb gyártási folyamatok kialakítása.
2.                      
RELEVANCIA ÉS HATÁS
A hozzáadott értéket előállító
feldolgozóiparra épülő TIT segíteni fog
megvalósítani a Horizont 2020 keretprogram fejlett gyártással
és feldolgozással kapcsolatos prioritásait, valamint a keretprogram
különös célkitűzését, azaz az ipari termelés jelenlegi formáinak a
tudásintenzívebb, fenntarthatóbb, alacsony szén-dioxid-kibocsátású, ágazatokon
átívelő gyártási és feldolgozási technológiákra történő átalakítását,
ami innovatívabb termékeket, folyamatokat és szolgáltatásokat eredményez.
A TIT képes
lesz mozgósítani az üzleti ágazat befektetéseit és elérni hosszú távú
kötelezettségvállalását, valamint bővíteni a
piacokat, illetve újakat létrehozni. A TIT szerepet játszhat különösen az
európai technológiai platform stratégiai kutatási menetrendjének „Manufuture”
programjában említett tevékenységek támogatásában:
·                        
Hozzáadott értéket képviselő termékek és
szolgáltatások létrehozása;
·                        
Új üzleti modellek kialakítása;
·                        
Fejlett gyártástechnológiai folyamatok kialakítása;
·                        
Újonnan létrejövő, gyártással kapcsolatos
tudományok és technológiák;
·                        
Meglévő kutatási és oktatási infrastruktúrák
átalakítása a világszínvonalú feldolgozóipar támogatásához.
Az új termékek,
szolgáltatások, üzleti modellek és gyártási folyamatok fejlesztése közben
figyelmet kell fordítani a fenntarthatóságra, ami a pazarló erőforrás- és
energiafelhasználás csökkentésével és a kedvező környezeti hatások
maximalizálásával, valamint a kedvező gazdasági és társadalmi hatások
egyidejű megerősítésével érhető el. Ez a tiszta megközelítés
konkrétan hatékony energia- és anyagfelhasználású folyamatokat és
berendezéseket, a megújuló villamosenergia-források felhasználását és/vagy
intelligens energiagazdálkodás alkalmazását jelenti, ami a hulladék és a
kibocsátások jelentős csökkenését eredményezi. A fenntarthatóbb,
erőforrás-hatékonyabb és versenyképesebb termelés fejlesztéséhez és
alkalmazásához való hozzájárulással a TIT képes lenne változásokat kiváltani a
vállalkozói és fogyasztói magatartás területén, valamint rendszerszintű
hatást érne el.
A hozzáadott
értéket előállító feldolgozóiparral foglalkozó TIT-nek regionális szinten
is jelentős szerepe és hatása lehet: regionális
szinten a TIT fő feladatai az egymással kapcsolatban lévő regionális
klaszterek létrehozásának helyi információátadással és együttműködéssel
történő előmozdítása, a felső kategóriájú termelési
technológiákban való jártasság javítása és a gyártási technológiákon belüli kiválóság
létrehozása lennének. Ebben az összefüggésben kiemelt figyelmet kaphatnának
a gyártási kapacitás csökkenésével nagyobb mértékben érintett régiók, valamint
a kkv-k.
A fenti célok
elérésével kapcsolatos legnagyobb kihívás, hogy megfelelő
minőségű és elegendő létszámú, jól képzett munkaerő
álljon rendelkezésre. A TIT ennélfogva nagyon fontos szerepet töltene be e
terület oktatásának átalakításában. A készségeket igénylő, illetve az
oktatást biztosító oldal közötti szorosabb kapcsolatok kialakításával a TIT
ösztönözné a közös posztgraduális képzési programokat, a posztgraduális szakmai
képzéseket és a valós gyakorlatnak megfelelő iparági tanfolyamokat. 
A kapacitásépítés
ugyancsak a hozzáadott értéket előállító feldolgozóiparral foglalkozó TIT
központi eleme lesz. Ez nem csupán a jól képzett munkaerő biztosítását
érinti, hanem annak a lehetőségét is, hogy a TIT az együttműködés és
a transzdiszciplináris készségek és kompetenciák ösztönzésének fórumává
váljon, különösen a több kulcsfontosságú alaptechnológia együttes alkalmazása
esetében, amint azt a kulcsfontosságú alaptechnológiákkal foglalkozó magas
szintű csoport is javasolja[6].
A TIT-nek e
területen lehetősége lesz e fokozottan transzdiszciplináris ágazat
különböző szereplőinek és érdekeltjeinek összefogására, beleértve az
értéklánc legfontosabb felsőbb és alsóbb szintjeit. Idetartoznak azok a
feldolgozóipar-ágak (például az acél- vagy a vegyipar), amelyek közvetlenül
kapcsolódnak a hozzáadott értéket előállító feldolgozóipar értékláncához.
3.                      
MEGLÉVŐ KEZDEMÉNYEZÉSEKKEL KIALAKÍTOTT
SZINERGIÁK ÉS KIEGÉSZÍTŐ JELLEG
A fent bemutatott
TIT számos más uniós, valamint tagállami szintű és iparszövetségekhez
tartozó kezdeményezést egészítene ki. 
A már említett
„Manufuture” európai technológiai platformon felül a TIT kapcsolatokat
alakíthatna ki az intelligens
rendszerek integrációjának európai technológiai
platformjaival, valamint a beágyazott számítástechnikai rendszerekre irányuló közös technológiai kezdeményezéssel. A „Jövő gyárai” elnevezésű köz-magán társulás, valamint
számos keretprogramhoz tartozó projekt szintén megfelelő
együttműködő partner lenne. A TIT figyelembe venné az európai
technológiai platformok keretében meghatározott kutatási prioritásokat és
cselekvési terveket, valamint a közös technológiai kezdeményezés, a köz-magán
társulás és a keretprogram-projektek által ez idáig végzett kutatómunkát.
A TIT ugyancsak
kapcsolatot teremtene a versenyképességi és innovációs keretprogram
ökoinnovációs piaci terjesztési projektjeivel, amelyekben a fenntarthatóbb feldolgozóipar
területén már tapasztalatokra sikerült szert tenni. Ez a tapasztalat
folytatódik a Horizont 2020 keretprogrammal, nevezetesen az
„éghajlatváltozás, erőforrás-hatékonyság és nyersanyagok” társadalmi
kihívással összefüggésben. Megfontolható a környezetvédelmi technológiai
ellenőrzésre irányuló kísérleti programmal való szinergiák lehetősége
is, amelynek célja, hogy ösztönözze a nagy értékű környezetvédelmi
technológiák létrehozását azáltal, hogy biztosítja azok teljesítményének
harmadik fél általi értékelését.
A hozzáadott
értéket előállító feldolgozóiparral foglalkozó TIT az Európai Technológiai
Kutatási Tanáccsal kialakított szinergiahatások tekintetében is kapcsolódási
pontot jelentene; a tanács a kulcsfontosságú alaptechnológiákkal foglalkozó
magas szintű csoport ajánlása szerint előmozdíthatja a kiválóságot a
technológiai kutatás és innováció területén.
A TIT ezen a
területen kiegészítené ezeket a tevékenységeket, mivel a tudásháromszögön
belüli transzdiszciplináris tevékenységekre összpontosítana, különös
tekintettel a vállalkozói ismeretek oktatására.
4.                      
KÖVETKEZTETÉS
A feldolgozóiparban érintett érdekeltek
integrálására összpontosuló és e terület oktatási menetrendjének átalakítására
különös hangsúlyt fektető TIT kifejezetten alkalmas lenne a fent említett
kihívások kezelésére. A stratégiai innovációs tervben a TIT-témakörök
kiválasztására vonatkozóan előírt kritériumoknak is megfelel.
·                        
Az Európa előtt álló, jelentős gazdasági
és társadalmi kihívásokkal foglalkozik (az uniós tagállamok világpiaci
versenyképességének növelése és a fenntarthatóbb és környezetbarátabb gyártási
folyamatok kialakításának támogatása), valamint hozzájárul az
Európa 2020 stratégia intelligens és fenntartható növekedésre
vonatkozó célkitűzésének megvalósításához.
·                        
A TIT célja összhangban áll a
Horizont 2020 keretprogramban meghatározott prioritásokkal, és
kiegészíti az ezen a területen végzett más uniós tevékenységeket.
·                        
Szilárd iparágra építhet, amely a jövőben
érdekelt lesz valamely TIT-ben.
·                        
Lehetőségeket kínál a sokféle létrejövő
termék, szolgáltatás és üzleti modell számára, és – mindenekelőtt –
rendkívül alkalmas arra, hogy foglalkozzon az ebben az ágazatban
felmerülő, szakképzett munkaerő iránti sürgető igénnyel.
·                        
Rendszerszintű megközelítést alkalmaz, és
ezáltal transzdiszciplináris munkavégzést és a tudományágak határain átnyúló új
oktatás kialakítását teszi szükségessé. 
·                        
Az értéklánc mentén a kutatás, innováció, oktatás
és képzés területén kiválóságot mutató érdekeltek kritikus tömegét fogja össze,
akik egyébként nem kerülnének kapcsolatba egymással.
·                        
Törekedni fog az európai paradoxon feloldására,
ugyanis kiaknázza az Unió erős kutatóbázisát, és új innovatív
megközelítéseket fog keresni, hogy versenyképesebb, fenntarthatóbb és
erőforrás-hatékonyabb feldolgozóipart biztosítson.
2. összefoglaló: A jövő élelmiszerei
(Food4Future) – fenntartható ellátási lánc az erőforrásoktól a
fogyasztókig
1.                      
A KIHÍVÁS
A globális élelmiszer-ellátási láncnak a
kihívások bonyolult rendszerével kell szembenéznie. 
A keresleti
oldalon a helyzetet (különösen az új, feltörekvő országokban) a világ
növekvő népessége és az emelkedő életszínvonal jellemzi, amely
keresletet teremt a változatosabb, jobb minőségű étrend iránt, és az
élelmiszer-termelés növelését teszi szükségessé. Ennek következtében az ENSZ
becslése szerint az élelmiszerigény 2050-re kb. 70 %-kal lesz magasabb[7]. A bioenergia-ágazat gyors
bővülése ugyanakkor tovább erősíti az élelmiszer-termelési folyamat
melléktermékei iránti igényt.
A kínálati oldalon
a globális éghajlatváltozás fokozni fogja az élelmiszer-termelésre és
élelmiszer-ellátásra nehezedő nyomást. A világon ugyanakkor számos nem
fenntartható élelmiszer-termelő rendszer létezik. Ha nem történik
változás, a világ élelmiszer-ellátó rendszere a jövőben tovább károsítja a
környezetet, és alá fogja ásni a világ élelmiszer-termelő képességét.
Ezeket a
problémákat különösen a fogyasztói magatartásformákkal és aggodalmakkal
összefüggésben kell vizsgálni, mivel a termelést a fogyasztók és a piacok
irányítják. Az elmúlt két évtizedben drámai mértékben nőtt az
élelmiszer-fogyasztás szempontjainak összetettsége. A fogyasztók
megfizethető, változatos, jó minőségű és könnyen elérhető
élelmiszer-ipari termékeket keresnek, amelyek megfelelnek ízlésüknek és
igényeiknek. Az élelmiszer-biztonságtól a környezetvédelmen át az etikai
megfontolásokig – például a méltányos kereskedelem gyakorlatáig vagy az
állatjólétig – terjedő különböző kérdésekkel kapcsolatos aggodalmak
folyamatosan nőnek, és ennek következtében a fogyasztói csoportok
politikai fellépés iránti igénye is egyre erősebb. Végül pedig
megállapítható, hogy az élelmiszer-fogyasztási szokások (beleértve az
élelmiszer-hulladék keletkezését) komoly hatást gyakorolhatnak a fogyasztók
egészségére és jólétére, valamint az elsődleges termelésre és a
környezetre. 
A Horizont 2020 keretprogram ezt az
összetett problémát célozza, és meghatározza az ágazattal kapcsolatos
kihívásokat: „A kihívást az jelenti, hogy biztosítani kell a biztonságos és jó
minőségű élelmiszerek és bioalapú termékek ellátását, valamint a
biológiai erőforrásokkal való fenntartható gazdálkodást, amely hozzájárul
a vidékfejlesztéshez és a tengerparti területek fejlesztéséhez, illetve az
európai bioalapú iparágak versenyképességéhez, ugyanakkor a szárazföldi és
tengeri ökoszisztémák megóvásához, a fosszilis tüzelőanyagoktól való
függés csökkentéséhez, az éghajlatváltozás mérsékléséhez és az ahhoz való
alkalmazkodáshoz, valamint a hulladékmentesítéshez is.”

2.                      
RELEVANCIA ÉS HATÁS
A fenntartható
ellátási lánccal foglalkozó TIT segíteni fog megvalósítani a
Horizont 2020 keretprogram prioritásait,
különösen azokat, amelyeket az „Élelmezésbiztonság, fenntartható
mezőgazdaság és a biogazdaság” társadalmi kihívásával összefüggésben
határoztak meg. 
E tematikus
terület továbbá rendkívül lényeges a gazdasági és társadalmi hatás
tekintetében. Az élelmiszer- és élelmezésbiztonság
kérdése gazdaságunk és társadalmunk szinte valamennyi ágazatára hatással van,
és igen gyakran jogi szabályozást igényel. 
Az élelmiszeripar
a legnagyobb feldolgozóipari ágazat Európában, és alapvető szerepet
játszik Európa általános gazdasági fejlődésében. Lényeges szerepe ellenére
az európai élelmiszer- és italgyártás versenyképessége kihívásokkal küzd. Az
elmúlt évtizedben Európa világpiaci részesedése a feltörekvő gazdaságok,
például Kína, India és Brazília által jelentett verseny következtében
25 %-ról 21 %-ra csökkent. Mivel az európai élelmiszeripar egyre
kevésbé tud kizárólag az árak alapján versenybe szállni, ha vissza kívánja
fordítani ezt a csökkenő tendenciát, egészségesebb, fenntarthatóbb és
erőforrás-hatékonyabb termékek előállításával kell hozzáadott értéket
teremtenie.
Az
éghajlatváltozás hatásaival szemben ellenállóképes és fenntartható globális
élelmiszer-ellátó rendszer biztosítása érdekében intézkedésekre van szükség,
ugyanakkor az elérhető földterület és a csökkenő halállomány
jelentette korlátokon belül ki kell elégíteni az egyre növekvő
élelmiszerigényt, védeni kell a természeti környezetet és óvni az emberi
egészséget. 
Az ezen a
területen működő TIT az élelmiszer-ellátási láncra fog
összpontosítani. E cél különösen jól illeszkedik a TIT-ek által alkalmazott
holisztikus megközelítésbe. Kiterjed a lánc kezdetén található
erőforrás-felhasználásra (trágya stb.), továbbá az élelmiszer-termelést,
-feldolgozást, -csomagolást és -forgalmazást foglalja magában, és a
fogyasztókkal ér véget; ez utóbbi terület a TIT különleges prioritása lehet (az
élelmiszer-hulladék csökkentése, egészséges táplálkozás stb.). A cél az
élelmiszer-ellátási lánc hatékonyabb és eredményesebb rendszerének biztosítása
a lánc valamennyi része fenntarthatóságának és nyomonkövethetőségének
javításával. 
Az
élelmiszer-ellátási lánc problémájának TIT révén történő kezelése
ennélfogva nem csupán az Európát érintő néhány legfőbb gazdasági és
társadalmi kihívás megoldásának lehetőségét fogja biztosítani, hanem az
üzleti ágazat befektetéseinek mozgósítását és hosszú távú
kötelezettségvállalásainak biztosítását is, nevezetesen az új, innovatív
technológiák, folyamatok és tudás alkalmazásán keresztül, aminek célja a
fenntartható élelmiszer-termelés, -feldolgozás, -csomagolás és -forgalmazás
növelése, a hulladék csökkentése és az egészségesebb táplálkozás ösztönzése. Az
ezen a területen működő TIT integrált megközelítése révén képes lesz
olyan módon befolyásolni az iparági szemléletmódot, hogy az nagyobb mértékben
összpontosítson a fogyasztóközpontú innovációra. Ezzel együtt lehetőség
lesz a fogyasztói igényekre és tendenciákra összpontosuló lehetséges új üzleti
modellek és stratégiák kialakítására, amelyek az élelmiszerlánccal kapcsolatos
fokozott tudatosságra építenek, és potenciálisan összhangba hozhatják az
újításokat és a technológiai lehetőségeket a fogyasztói érdekekkel,
ezáltal pedig új üzleti lehetőségeket teremthetnek.
Az ezen a
területen működő TIT rendkívül jelentős szerepet fog betölteni az
élelmiszer-ellátási lánc egészére jellemző nagymértékű széttagoltság
leküzdésében. A kutatás, innováció, oktatás és képzés területén
kiválóságot mutató érdekeltek kritikus tömegét alakítja ki a lánc egésze mentén.
A jövőbeli újítások tervezésekor a lánc valamennyi eleme (primer ágazat,
élelmiszer-termelés, élelmiszer-feldolgozók, kiskereskedők,
élelmiszer-ellátási csatornák és – nem utolsósorban – a fogyasztó)
elválaszthatatlanul összekapcsolódik. A TIT biztosítani fogja az említett
problémák megoldásához szükséges rendszerszerű és transzdiszciplináris
megközelítést. 
Az ezen a
területen működő TIT fő hozzáadott értékét a készségek és
humán erőforrások jelenlegi hiányának leküzdésében betöltött szerepe
fogja jelenteni. Jelenleg az európai élelmiszer- és italgyártó iparágak fele
küzd a tudományos és szakképzett alkalmazottak hiányával. Az ágazatban ez
gátolja az innovációt. Az oktatásnak a tudásháromszög más ágazataival
történő összekapcsolásával a TIT kezelni fogja ezt a problémát. Ugyanakkor
lehetőséget teremt az olyan képzett, új vállalkozók, akik képesek új
innovatív technológiákat és vállalkozásokat létrehozni. A vállalkozói készségre
fektetett hangsúly különösen fontos az élelmiszer-ágazatban, amelyben jellemzően
sok kkv működik. 
Az e témakörben
működő TIT sikerét meghatározó fő kockázatok leginkább a
szükséges kísérő innovációs keretfeltételekkel kapcsolatosak, amelyekkel a
TIT-ek nem foglalkoznak közvetlenül. Az egész élelmiszer-ellátási lánc
fenntarthatóságának fokozásához jogszabályi változtatásokra lehet szükség,
például az élelmiszer-termelési költségek internalizálása érdekében. A TIT-nek
tehát össze kell kapcsolódnia a témában jelenleg futó uniós, illetve nemzeti
innovációs és szakpolitikai intézkedésekkel (lásd a következő pontot).
3.                      
MEGLÉVŐ KEZDEMÉNYEZÉSEKKEL KIALAKÍTOTT
SZINERGIÁK ÉS KIEGÉSZÍTŐ JELLEG
Az Európai Unió
fokozott tevékenységet fejt ki ezen a területen. A TIT a
Horizont 2020 keretprogramban meghatározott „Élelmezésbiztonság,
fenntartható mezőgazdaság és a biogazdaság” társadalmi kihívás
megoldásához járulna hozzá. Különösen együttműködne a „Mezőgazdasági
termelékenység és fenntarthatóság” elnevezésű javasolt európai innovációs
partnerséggel. Míg ez utóbbi az élvonalbeli kutatás és a gyakorlati innováció
közötti kapcsolat kiépítésére fogja helyezni a hangsúlyt, a TIT ennek
kiegészítéseként elsősorban a kulcsfontosságú szereplők, például a
vállalkozók és a fogyasztók oktatásáról gondoskodna. Koordinációra van szükség
a „Mezőgazdaság, élelmezésbiztonság és éghajlatváltozás” közös
programozási kezdeményezés tekintetében is, amely összefogja a
mezőgazdasági, erdészeti és földhasználati ágazaton belül az
éghajlatváltozáshoz való alkalmazkodást, az éghajlatváltozás mérséklését és az
élelmezésbiztonságot célzó nemzeti kutatási erőfeszítéseket. Az Európai
Tengerügyi és Halászati Alap elő fogja mozdítani a halászat és akvakultúra
környezeti és társadalmi fenntarthatóságát, egyúttal rámutatva arra, hogy a
fogyasztói magatartás alakulásának megfelelően új vállalkozói készségekkel
párosított technikai fejlesztésekre van szükség ezeken a területeken; mindez
szinergiák létrejöttét segíti elő. Hasonlóképpen lehetőség adódik a
koordinációra a közelmúltban indított „Egészséges ételt az egészséges életért”
(„Healthy Food for a Healthy Life”) és „Az európai éghajlatkutatás
összekapcsolása” („Connecting Climate Research in Europe”) közös programozási
kezdeményezésekkel, valamint a kapcsolódó területek európai technológiai
platformjaival (különösen az Ételt az életért – Food for Life – platformmal)
vagy a hetedik keretprogram számos projektjével. A TIT emellett
kapcsolatot teremtene a versenyképességi és innovációs keretprogram
ökoinnovációs piaci terjesztési projektjeivel, amelyek egyik kiemelt területe
az élelmiszer és italok. E tapasztalatok folytatódnak a
Horizont 2020 keretprogrammal, különösen az éghajlat és az
erőforrás-hatékonyság társadalmi kihívásaival összefüggésben.
Az ezen a
területen működő TIT kiegészítené ezeket a tevékenységeket, mivel a
tudásháromszögön belüli transzdiszciplináris tevékenységekre összpontosítana,
különös tekintettel az innovatív termékekre és szolgáltatásokra, a vállalkozói
ismeretek oktatására, valamint a fogyasztókkal kapcsolatos kérdésekre.
4.                      
KÖVETKEZTETÉS
Az élelmiszer-ellátási láncra összpontosító
TIT nagymértékben alkalmas a fent említett kihívások kezelésére. A
TIT-témakörök kiválasztására vonatkozóan előírt kritériumoknak is
megfelel:
·                        
Jelentős gazdasági és társadalmi kihívást
céloz (a megbízható és fenntartható élelmiszer-ellátó rendszer biztosításának
szükségessége, miközben az elérhető földterület korlátain belül ki kell
elégíteni az egyre növekvő élelmiszerigényt, védeni kell a természeti
környezetet és óvni az emberi egészséget), valamint hozzájárul az Európa 2020 menetrend
és annak éghajlatra, energiaügyre, foglalkoztatásra, innovációra és oktatásra
vonatkozó célkitűzései megvalósításához.
·                        
A TIT célja összhangban áll a
Horizont 2020 keretprogramban meghatározott prioritásokkal, és
kiegészíti az élelmiszer-ipari ágazat területén végzett más uniós
tevékenységeket, különösen a „Mezőgazdasági termelékenység és
fenntarthatóság” elnevezésű európai innovációs partnerséget.
·                        
Képes mozgósítani az üzleti ágazat befektetéseit és
biztosítani hosszú távú kötelezettségvállalásait, és sokféle újonnan
létrejövő termék és szolgáltatás számára kínál lehetőségeket, nevezetesen
az új, innovatív technológiák, folyamatok és tudás alkalmazásán keresztül,
aminek célja a fenntartható élelmiszer-termelés, -feldolgozás, -csomagolás és
-forgalmazás növelése, a hulladék csökkentése és az egészségesebb táplálkozás
ösztönzése. 
·                        
Fenntartható és rendszerszintű hatást
eredményez, amelyet a képzett, új vállalkozók, az új technológiák és a
vállalkozások tekintetében értékelnek. Támogatni fogja az új technológiai fejlesztéseket,
valamint a hatékonyabb és fenntarthatóbb termelési rendszereket.
·                        
Célja az élelmiszer-ellátási lánc egészére
jellemző nagymértékű széttagoltság leküzdése és a jobb
nyomonkövethetőség biztosítása, továbbá a kutatás, innováció, oktatás és
képzés területén kiválóságot mutató érdekeltek kritikus tömegét alakítja ki a
lánc egésze mentén.
·                        
Ennélfogva különböző ismeretágakat, például az
agrártudományt, ökológiát, biológiát, kémiát, táplálkozást és
társadalom-gazdaságtant magában foglaló transzdiszciplináris munkavégzést
igényel.
·                        
Törekedni fog az európai paradoxon feloldására,
ugyanis új innovatív megközelítéseket fog keresni, hogy fenntarthatóbb
és hatékonyabb ellátási láncot biztosítson, és javítsa az élelmezésbiztonságot.
3. összefoglaló: Innováció az egészséges életmód és az
aktív időskor szolgálatában
1.           A KIHÍVÁS
Az egészséget, a demográfiai változást és a
jólétet a Horizont 2020 keretprogramon belül kezelendő
jelentős társadalmi kihívásként határozták meg. Az e kihívásra irányuló
intézkedések átfogó céljaként javítani kell az európai lakosság valamennyi
korosztályának életminőségét, továbbá – a növekvő költségek, a
csökkenő humánerőforrás és a polgárok lehető legjobb ellátás
iránti elvárásai mellett is – biztosítani kell az egészségügyi és szociális ellátási
rendszerek gazdasági fenntarthatóságát.
Az egészségügyi és szociális ellátási
ágazathoz számos kihívás kapcsolódik, amelyek egymással szorosan összefüggnek.
Ezek a következők: krónikus betegségek (szív- és érrendszeri
megbetegedések, rák, cukorbetegség) a túlsúly és az elhízás, fertőző
(HIV/AIDS, tuberkulózis) és neurodegeneratív betegségek (amelyeket súlyosbít a
népesség fokozódó elöregedése), társadalmi elszigeteltség, csökkent
mértékű jólét, a betegek formális és informális gondozástól való növekvő
függése, valamint az ismeretlen, hosszú távú egészségügyi kockázatokkal járó
különböző környezeti tényezőknek való többszörös kitettség. Ezen
felül az új eredmények, termékek és szolgáltatások alkalmazását, kiaknázását és
bevezetését korlátozó tényezők megakadályozzák a fenti kihívásokra
történő hatékony válaszadást. 
Az ilyen kihívásokra adott válasz célja a
Horizont 2020 keretprogram meghatározása szerint a „jobb egészség,
életminőség és általános jólét biztosítása mindenki számára a kutatási és
innovációs tevékenységek támogatása révén. E tevékenységek célja az egészség
egész életen át való fenntartása és elősegítése, valamint a betegségek
megelőzése; a betegségek és a fogyatékosságok gyógyítására, kezelésére és
ellátására való képességünk javítása; az aktív időskor támogatása;
valamint hozzájárulás egy fenntartható és hatékony ellátási rendszer
megvalósításához”. 
2.           RELEVANCIA ÉS HATÁS
Az egészséges
élet és aktív időskor témakörével foglalkozó TIT segíteni fog
megvalósítani a Horizont 2020 keretprogram
prioritásait, különösen azokat, amelyeket az „Egészség, demográfiai
változások és jólét” társadalmi kihívással összefüggésben határoztak meg. 
Ez a tematikus
terület társadalmi és közpolitikai szempontból rendkívül lényeges. Az egészséges életmód és aktív időskor kérdése életünk és
társadalmunk szinte valamennyi ágazatára hatással van, és igen gyakran jogi
szabályozást igényel. Az egészségügyi és szociális ellátási ágazat továbbá
társadalmi-gazdasági szempontból is rendkívül lényeges, mivel egyike azon ágazatoknak,
amelyekre a legtöbb (állami és magánforrásból származó) pénzt fordítják[8]; továbbá az ágazat nem csupán a
gazdasági és technológiai innovációk lehetőségét kínálja, hanem egyúttal
kiváló társadalmi innovációs potenciállal is rendelkezik.
A társadalmi-gazdasági
vonatkozást még inkább kiemeli az a tény, hogy Európa egy erős
gyógyszerágazat, valamint egy Unió-szerte emberek milliói számára állást
biztosító, fejlett egészségügyi és szociális ellátási rendszer előnyeit
élvezi. Az ágazat egyben az Unió legnagyobb csúcstechnológiai gyártási
ágazatainak egyike. E terület növekedési potenciálja igen nagy, mivel a
társadalom elöregedése az ellátás, valamint a független életet biztosító
termékek és szolgáltatások iránti összekapcsolt kereslet növekedésével jár.
További ágazatok
is szerepet játszanak, például az idegenforgalom. Az idősödő
népességet nagyrészt egy olyan generáció alkotja, amely hozzászokott az
utazáshoz és még mindig hajlandó utazni, magas minőségi igényekkel
rendelkezik, és így növekvő keresletet mutat az elérhető
szolgáltatások (közlekedés, szállodák, szórakozás stb.) iránt. A jobban
hozzáférhető idegenforgalmi szolgáltatások fellendíthetik az ágazat
egészének versenyképességét, és ösztönöznék az idősödő népesség
fokozottabb befogadását. 
Az Unió
emellett világszínvonalú kutatással és oktatással büszkélkedhet ezen a
területen. Számos uniós országban kiváló kutatási infrastruktúrák és
intézmények léteznek, amelyek vonzó alapot biztosítanak az EIT tervezett
tevékenységeiben való ipari részvételhez.
Az egészséges életmóddal kapcsolatos kihívások
egész Európát jellemzik. Ahhoz, hogy egy adott TIT válaszokat adhasson e
kihívásokra, intenzív együttműködésre van szükség a kiváló,
multidiszciplináris és ágazatközi csapatok között, amelyeket a tudásháromszög
valamennyi ágazatából (kutatás, a vállalkozás és oktatás) származó
résztvevők alkotnak. Az e témakörrel foglalkozó TIT az innovációs
és felsőoktatási tevékenységeknek a meglévő kiváló kutatóbázissal
való összekapcsolása révén biztosítana hozzáadott értéket. A TIT ezzel megkülönböztetett
hangsúlyt helyez a felsőoktatási tantervekre, a – például a
technológiai fejlesztéshez, de az idősek ápolásához is szükséges – új
készségek fejlesztésére, megerősítve a vállalkozói szempontokat,
hogy különösen a vállalkozói készséggel rendelkező munkaerő
létrehozását támogassa e területen, segítse az új termékek és szolgáltatások
kifejlesztését, és megerősítse a meglévő értékláncokat, vagy akár
újakat hozzon létre. A TIT keretében létrehozható potenciális termékek
és szolgáltatások példái túlmutatnak a technológia alkalmazásokon
(például a rák vagy a szív- és érrendszeri betegségekkel kapcsolatos adatokat
kezelő, kódoló, szabványosító és értelmező alkalmazások vagy a
kockázatelemzést és korai felismerést végző eszközök), és ösztönözhetik az
olyan új koncepciókra irányuló társadalmi innovációt, amelyek például
javítják az életmódot és a táplálkozást, segítik az idős emberek számára
is kedvező környezetben folytatott aktív és független életet, vagy
biztosítják a gazdaságilag is fenntartható ellátási rendszereket. 
Az uniós egészségügyi és szociális ellátási
rendszer rendszerjellegű szempontjait, valamint az aktív időskor
támogatását szem előtt tartva az e tematikus területen működő
TIT a hatékonyabb tudásáramlás érdekében kiterjedne a nagyméretű és
kisebb, specializáltabb cégek közötti szorosabb együttműködésre is.
Ezenfelül az e területen működő TIT által biztosított sajátos
hozzáadott érték lehet a helyi szintű innovatív partnerségek létrehozása,
amelyek a szolgáltatási ágazatban különös jelentőséggel bírnak. 
A tudásháromszögre vonatkozó integráló
megközelítése révén az egészséges életmóddal és aktív időskorral
foglalkozó TIT kulcsfontosságú támogatást nyújthatna az „európai paradoxon”
feloldásához: hozzáadott értéket biztosítana az Unió által a tudományos
kutatásban elfoglalt kiváló pozíció számára, és ezt az előnyt innovatív
termékekké és szolgáltatásokká, valamint új üzleti lehetőségekké és
piacokká alakítaná. 
Az e témakörben működő TIT sikerét
meghatározó fő kockázatok leginkább a szükséges kísérő innovációs és
politikai szabályozási keretfeltételekkel kapcsolatosak, amelyekhez olyan
módosításokra lehet szükség, amelyekkel a TIT-ek nem foglalkoznak közvetlenül[9]. A TIT-nek ennélfogva össze
kell kapcsolódnia a témában jelenleg folyamatban lévő uniós, illetve
nemzeti innovációs és szakpolitikai intézkedésekkel (lásd a következő
pontot). 
3.           MEGLÉVŐ
KEZDEMÉNYEZÉSEKKEL KIALAKÍTOTT SZINERGIÁK ÉS KIEGÉSZÍTŐ JELLEG
Az egészséggel és
az aktív időskorral kapcsolatos kérdéseket számos uniós kezdeményezés
határozottan támogatja. Az ilyen kezdeményezések az egészségügyi ágazaton kívül
a szakpolitikai területek széles körére, például a gazdaságra, a biztonságra és
a környezetre is kiterjednek. E kezdeményezések ennélfogva közvetve támogatják
az Európa 2020 stratégia olyan céljait, mint például a K+F/innováció,
a foglalkoztatás és a társadalmi befogadás. 
Az egészséges
életmód és az aktív időskor szolgálatában álló innovációra épülő TIT
szorosan együtt fog működni az aktív és egészséges időskor témájával
foglalkozó kísérleti európai innovációs partnerséggel. Figyelembe fogja venni
az európai innovációs partnerség stratégiai innovációs tervében szereplő
konkrét intézkedéseket, és elő fogja segíteni célkitűzéseinek
megvalósítását. Értékes kiegészítést jelent majd a főbb szereplők
oktatása és képzése, valamint az ágazatra hatást gyakorló szakpolitikai,
szabályozási és szabványosítási kérdésekkel kapcsolatos keretfeltételek és
legjobb gyakorlat megállapításához kedvező pozícióban lévő gyakorlati
szakemberek egyedülálló strukturált hálózata révén. A vállalkozási és
innovációs program keretében az e területen működő TIT hozzájárulhat
az elektronikus egészségügyre irányuló, vezető piacokkal kapcsolatos
kezdeményezéshez, amely a szakpolitikai eszközök (szabványosítás, tanúsítási
rendszerek és közbeszerzés) középpontba állításával az innovatív elektronikus
egészségügyi megoldások piacának serkentését célozza.
A TIT az
Alzheimer-kórral és más neurodegeneratív megbetegedésekkel kapcsolatos kutatás
fellendítését célzó közös programozási kezdeményezéssel, valamint a „Hosszabb
élet, jobb életminőség – a demográfiai változás jelentette
lehetőségek és kihívások” elnevezésű közös programozási
kezdeményezéssel való koordinációt is elő fogja segíteni. Az e területen
működő TIT képes lesz felgyorsítani és előmozdítani a kiváló
állami kutatásban rejlő, a közös programozási kezdeményezések által
összefogott lehetőségek kiaknázását, enyhítve ezáltal az innovációs
színtér széttagoltságának problémáját. 
A TIT továbbá erősen
építeni fog az innovatív gyógyszerek kutatására irányuló közös technológiai
kezdeményezésnek, valamint a keretprogramok e tematikus területhez tartozó
számos kutatási projektjének (például az egészségügyi kutatási program vagy az
egészséggel és időskorral kapcsolatos ikt-re irányuló kutatási
tevékenységek) a fő kutatási eredményeire, és kiaknázza ezeket annak
érdekében, hogy a vállalkozói terület kiemelkedő tehetségei révén
fellendítse a technológiaátadást és a kereskedelmi hasznosítást. Hasonlóképpen a
TIT a saját lakókörnyezetben folytatott életvitel segítését szolgáló közös
programmal, valamint a versenyképességi és innovációs keretprogrammal is össze
fogja hangolni tevékenységeit.
Végeredményben az
e területen működő TIT kiegészítené ezeket a tevékenységeket, mivel a
tudásháromszögön belüli transzdiszciplináris tevékenységekre összpontosítana,
különös tekintettel az innovatív termékekre és szolgáltatásokra, valamint a
vállalkozói ismeretek oktatására.
4.           KÖVETKEZTETÉS
Az egészséges életmód és az aktív időskor
szolgálatában álló innováció tágabb témakörével foglalkozó TIT megfelel a
TIT-témakörök kiválasztásához megállapított kritériumoknak:
·                        
Jelentős gazdasági és társadalmi kihívásokra
keres válaszokat (egész életen át tartó egészség és jólét mindenki számára,
gazdaságilag fenntartható ellátási rendszerek biztosítása mellett), és
hozzájárul az Európa 2020 stratégiának és annak foglalkoztatásra,
innovációra, oktatásra és társadalmi befogadásra vonatkozó célkitűzéseinek
megvalósításához.
·                        
A TIT célja összhangban áll a
Horizont 2020 keretprogramban meghatározott prioritásokkal, és
kiegészíti az egészségügyi és szociális ellátás területén végzett más uniós
tevékenységeket, különösen az aktív és egészséges időskor témájára
vonatkozó európai innovációs partnerséget. 
·                        
Erős kutatóbázisra és szilárd iparágra
építhet, amely a jövőben közreműködik egy TIT-ben. A TIT képes
mozgósítani az üzleti ágazat befektetéseit és biztosítani annak hosszú távú
kötelezettségvállalását, továbbá sokféle új termék és szolgáltatás számára nyit
új lehetőségeket.
·                         
Törekedni fog az európai paradoxon feloldására,
ugyanis kiaknázza az Unió erős kutatóbázisát, és új innovatív
megközelítéseket fog keresni, hogy javítsa az uniós polgárok
életminőségét, és biztosítsa az egészségügyi és szociális ellátási
rendszer gazdasági fenntarthatóságát.
·                        
Fenntartható és rendszerszintű hatást
eredményez, amelyet a képzett, új vállalkozók, új technológiák és a
vállalkozások tekintetében értékelnek. Előmozdítja az új technológiai
fejlesztéseket és a társadalmi innovációt.
·                        
Célja az egészségügyi és szociális ellátási ágazat
egészére jellemző nagymértékű széttagoltság leküzdése; emellett a
kutatás, innováció, oktatás és képzés területén kiválóságot mutató érdekeltek
kritikus tömegét alakítja ki az ágazat egészében.
·                        
Rendszerszintű megközelítést alkalmaz, és
ezáltal transzdiszciplináris munkavégzést igényel, amely az ismeretek
különböző területeit foglalja magában, például az orvostudományt, a
biológiát, a pszichológiát, a gazdaságtant, a szociológiát, a demográfiát és az
ikt-t.
4. összefoglaló: Nyersanyagok[10] – fenntartható feltárás,
kitermelés, feldolgozás, újrafeldolgozás és helyettesítés
1.           A KIHÍVÁS
A modern társadalom teljes mértékben függ a
nyersanyagokhoz való hozzáféréstől. Az Unió gazdaságának hatékony
működéséhez nélkülözhetetlen a megfizethető anyagokhoz való
hozzáférés. A véges természeti erőforrások apadása, a folyamatosan
növekvő emberi népesség és a fejlődő világ fogyasztásának gyors
növekedése együtt egyre nagyobb mértékű keresletet eredményez a föld nyersanyagai
és természeti erőforrásai iránt. E tényezők közül néhány a természeti
erőforrások felhasználásának a következő évtizedekre jósolt
növekedéséért is felelőssé tehető.
Amint azt az erőforrás-hatékonysági
menetrend és a Horizont 2020 keretprogram hangsúlyozza, biztosítanunk
kell, hogy az uniós gazdaság számára elengedhetetlen, jólétünk megteremtéséhez
szükséges nyersanyagok hozzáférhetőek és elérhetőek maradjanak,
ugyanakkor erőforrás-hatékony gazdaságot kell kialakítanunk, amely a véges
erőforrásokkal rendelkező Földünk ökológiai korlátai mellett is
kielégíti a növekvő népesség igényeit. 
2.           RELEVANCIA ÉS HATÁS
E tematikus
terület rendkívül lényeges a gazdasági és társadalmi hatás tekintetében.
A nyersanyagok létfontosságúak a világgazdaság számára és az életminőség
fenntartásához; a nagyobb erőforrás-hatékonyság kulcsfontosságú lesz az
európai növekedés és munkahelyek biztosításához. E témakör jelentős
gazdasági lehetőségeket fog teremteni, fokozza a termelékenységet,
leszorítja a költségeket, és fellendíti a versenyképességet.
Noha az Unió
kiváló kutatói állománnyal és sokféle kiválósági központtal rendelkezik, e
kiemelt területen belül jóval többet lehetne tenni ezek kiaknázásáért. Egy TIT különösen alkalmas lenne erre.
Más uniós tevékenységekkel összehangolva az e
területen működő TIT-nek a fenntartható külszíni fejtés,
mélyművelés és mélytengeri bányászat, valamint anyaggazdálkodás,
újrafeldolgozási technológiák, anyaghelyettesítés és a nyersanyagok
geopolitikai kereskedelme területén végzett tudományos, műszaki és
gyakorlati oktatás és kutatás tudás- és kiválósági központjainak
támogatására kell összpontosulnia. A TIT az ilyen kapcsolódó témakörökkel
foglalkozó uniós kiválósági központok számára közvetítőként és
összekötőként szolgálna, valamint egy, az uniós ipar számára stratégiai
jelentőségű kutatási programot irányítana. Emiatt, valamint a
fellépések hatásának maximalizálása és az uniós tevékenységekkel, többek között
a nyersanyagokra vonatkozó európai innovációs partnerséggel való átfedés
elkerülése érdekében a TIT biztosítani fogja a szárazföldi és tengeri
feltárásra, kitermelésre és feldolgozásra, az összegyűjtésre és az
újrafeldolgozásra irányuló technológiai innovációs kísérleti projektekhez (pl.
demonstrációs üzemek) szükséges kiegészítést a humántőke (azaz a képzés és
oktatás) területén. A TIT ugyanakkor olyan célokat követhetne, amelyek a
technológiai úttörőszerep megvalósítására irányulnak az innovatív
folyamatokat és megoldásokat alkalmazó kísérleti és demonstrációs programok létrehozása
révén, beleértve például az Unió számára stratégiai jelentőséggel bíró,
gazdasági szempontból vonzó és fenntartható alternatív anyagok alkalmazását. Ez
a meglévő piacok bővítését és újak létrehozását eredményezheti,
különösen a fenntartható kitermelés és feldolgozás, az anyaggazdálkodás, az
újrafeldolgozási technológiák és a helyettesítő anyagok területein. Meg
kell vizsgálni majd a kifejtett hatásokat, és innovatív, költséghatékony
alkalmazkodási és kockázatmegelőzési intézkedéseket kell hozni a különösen
érzékeny élőhelyek, például a sarkvidék esetében.
Egy TIT ezen a területen nagyon fontos
szerepet fog játszani a technológiahiány okozta korlátok kiküszöbölésében.
Műszaki innováció szükséges több olyan kiegészítő technológia
kifejlesztéséhez, amely képes átalakítani a hagyományos ásványianyag- és
nyersanyag-értékláncokat. E területen további teendők szükségesek az új
folyamatok kialakításához, valamint a területen meglévő tudás
optimalizálásához és kereskedelmi hasznosításához. A TIT által képviselt
vállalkozói szempontú megközelítés különösen alkalmas lenne e témakörben.
A nyersanyagok témakörével foglalkozó TIT
további hozzáadott értékét az ágazat korlátozott hálózatépítési
lehetőségeinek javításához való hozzájárulása biztosítaná. A
sokféle részt vevő kutatási terület eltérő jellege miatt csupán
korlátozottan nyílik lehetőség a más témakörök kutatóival való
találkozásra, valamint a költséghatékony, alacsony szén-dioxid-kibocsátású és
környezetkímélő megoldások elősegítéséhez későbbiekben szükséges
ötletek és együttműködés kölcsönösen ösztönző hatásának
kihasználására. A TIT-en belüli hálózatépítés, amely a tudásháromszög három
területének érdekeltjeit a teljes értékláncban összefogná, elősegítené e
hiányosság leküzdését. A hálózatépítés lehetőséget fog teremteni a
technológia-, tudás- és szakismeret-átadás fokozására, valamint arra, hogy a
kutatók, a hallgatók és a vállalkozók megszerezzék az innovatív megoldásokhoz,
illetve azok új üzleti lehetőségekre váltásához szükséges ismereteket és
készségeket.
3.           MEGLÉVŐ
KEZDEMÉNYEZÉSEKKEL KIALAKÍTOTT SZINERGIÁK ÉS KIEGÉSZÍTŐ JELLEG
Az Unió az egyik legnagyobb kihívásként
határozta meg ezt a kiemelt területet. A TIT hozzájárulna a
Horizont 2020 keretprogramhoz, nevezetesen a nyersanyagellátással és
az erőforrás-hatékonysággal kapcsolatos társadalmi kihívások kezeléséhez.
Elősegítené a nyersanyagokkal kapcsolatban javasolt európai innovációs
partnerség megvalósítását. A nyersanyagokra vonatkozó európai innovációs
partnerség átfogó keretet fog biztosítani a terület meglévő kínálat- és
keresletalapú kutatási és innovációs eszközei, illetve politikái között
fennálló összhang és szinergiák előmozdítására.
Ez a technológia-központú tevékenységekre fog kiterjedni, azonban magában
foglalja az egy adott ágazathoz vagy kihíváshoz kötődő
innovációra hatást gyakorló szakpolitikai, szabályozási vagy szabványosítási
kérdésekkel kapcsolatos keretfeltételek és legjobb gyakorlat megállapítását is. Egy ezen a területen működő TIT
kiegészítést is jelentene, mivel biztosítaná a főbb szereplők
oktatását, valamint a gyakorlati szakemberek egyedülálló strukturált hálózatát. Szilárd alapot jelentene azon további, innovációval
kapcsolatos fellépések támogatásához, amelyeket az európai innovációs
partnerség keretében hajtanak végre, és amelyek sikeréhez feltétlenül szükséges
a humántőke. A TIT ugyancsak alkalmas
lesz arra, hogy támogassa az európai innovációs partnerséget az ágazatra hatást
gyakorló szakpolitikai, szabályozási és szabványosítási kérdésekkel kapcsolatos
keretfeltételek és legjobb gyakorlat megállapításában.
A TIT továbbá erősen építene a hetedik keretprogram számos, e
témakörhöz tartozó kutatási projektjének eredményeire, illetve kiaknázná
azokat, különösen a nanotudományok, nanotechnológiák, anyagok és új termelési
technológiák, valamint a környezetvédelem témakörei keretében finanszírozott
projektek esetében. 
A TIT emellett
kapcsolatot teremtene a versenyképességi és innovációs keretprogram
ökoinnovációs piaci terjesztési projektjeivel, amelyek egyik kiemelt területe
az anyag-újrafeldolgozás. Ez a tapasztalat folytatódik a
Horizont 2020 keretprogrammal, nevezetesen az éghajlat-politika, az
erőforrás-hatékonyság és a fenntartható nyersanyagellátás társadalmi
kihívásaival összefüggésben.
Az e területen
működő TIT kiegészítené ezeket a tevékenységeket, mivel a
tudásháromszögön belüli transzdiszciplináris tevékenységekre összpontosítana,
különös tekintettel az innovatív termékekre és szolgáltatásokra, valamint a
vállalkozói ismeretek oktatására. 
4.           KÖVETKEZTETÉS
Az e területen működő TIT
nagymértékben alkalmas lenne a fent említett kihívások kezelésére. A stratégiai
innovációs tervben a TIT-témakörök kiválasztására vonatkozóan előírt
kritériumoknak is megfelel.
·                        
Egy Európa előtt álló jelentős gazdasági
és társadalmi kihívást céloz (a nyersanyagok költséghatékony, alacsony
szén-dioxid-kibocsátású és környezetbarát feltárásához, kitermeléséhez,
feldolgozásához és újrafeldolgozásához szükséges innovatív megoldások
létrehozása), valamint hozzájárul az Európa 2020 menetrend és annak
éghajlatra, energiaügyre, foglalkoztatásra, innovációra és oktatásra vonatkozó
célkitűzéseinek megvalósításához.
·                        
A TIT célja összhangban áll a
Horizont 2020 keretprogramban meghatározott prioritásokkal, és
kiegészíti a nyersanyagok területén végzett más uniós tevékenységeket,
különösen a nyersanyagokkal foglalkozó európai innovációs partnerséget.
·                        
Képes lesz beruházásokat mozgósítani az üzleti
ágazatban, valamint sokféle újonnan létrejövő termék és szolgáltatás
számára nyit új lehetőségeket, különösen a fenntartható kitermelés és
feldolgozás, az anyaggazdálkodás, az újrafeldolgozási technológiák és a
helyettesítő anyagok területein. 
·                        
Fenntartható és rendszerszintű hatást
eredményez, amelyet a képzett, új vállalkozók, az új technológiák és a
vállalkozások tekintetében értékelnek. A termékek teljes életciklusa során
biztosított fenntarthatóság érdekében tett erőfeszítések révén különösen a
társadalmi értékteremtésre nyújt lehetőséget: a hatékonyabb
nyersanyag-felhasználás, valamint az újrafeldolgozás és a nyersanyag-hasznosítás
eredményes javítása révén.
·                        
Más kezdeményezésekből hiányzó, jelentős
oktatási összetevővel is rendelkezik, és meg fogja teremteni a kutatás és
innováció területén kiválóságot mutató érdekeltek kritikus tömegét. 
·                        
Különböző ismeretágakat – geológiát, közgazdaságtant,
környezeti tudományokat, kémiát, mechanikát és számos ipari területet
(építőipar, gépjárműipar, űrhajózás, gépek és berendezések,
illetve megújuló energiák) – magában foglaló transzdiszciplináris munkavégzést
igényel.
·                        
Törekedni fog az európai paradoxon feloldására,
mivel e területen Európa erős kutatóbázissal, ám ugyanakkor gyenge
innovációs teljesítménnyel rendelkezik. Innovációs lehetőségeket kínál a
fenntartható bányászat és az anyaggazdálkodás területén. Az anyaghelyettesítés és
újrafeldolgozás további ágazati változásokat ösztönözhet, és az új termékek,
szolgáltatások és az ellátási láncra irányuló új megközelítések révén
fokozhatja a beruházási tevékenységeket.
5. összefoglaló: Intelligens és biztonságos
társadalmak
1.           A KIHÍVÁS 
A Horizont 2020 keretprogram által
megoldandó egyik fő kihívás a biztonságos európai társadalmak
előmozdításának igénye, amely összefügg a globális szintű kölcsönös
függések erősödésével, valamint a digitális társadalmak irányába történő
átmenettel. 
Napjaink társadalmainak egyre nagyobb és
összetettebb kihívásokkal kell szembenézniük biztonság területén. E kihívások a
szervezett bűnözés, a terrorizmus, valamint a határokon átnyúló illegális
tevékenységek és a természeti és ember által előidézett katasztrófák kialakulásából
fakadnak, amelyek kockázatot jelentenek társadalmaink számára, és megingatják
azok alapvető elveit. Ezenfelül az informatikai támadások és a magánélet
megsértése az internet egészének működését és az internetes szolgáltatások
mindegyikét veszélyezteti. Az e kihívások kezelésére irányuló uniós
szakpolitikai fellépés támogatása érdekében intézkedéseket kell tenni a
biztonsági ágazaton belüli innováció megvalósítására. A biztonsági kihívások
megoldása érdekében különösen az információs és kommunikációs technológiák,
valamint a hozzájuk kapcsolódó szolgáltatások lehetőségeinek kiaknázása
terén van szükség intézkedésekre. A cél az uniós biztonsági hiányosságok
kiküszöbölése a következők révén: a súlyos és szervezett bűnözés
(többek között a számítástechnikai bűnözés), illetve a terrorizmus
leküzdését, megelőzését és csökkentését célzó innovatív ikt-megoldások
létrehozása és bevezetése, külső szárazföldi és tengeri határaink
igazgatásának megerősítése, valamint a természeti és ember által
előidézett katasztrófákkal, például erdőtüzekkel, földrengésekkel,
árvizekkel és viharokkal szembeni ellenálló képesség kialakítása. A
célkitűzés az informatikai támadásoknak, valamint az ikt-infrastruktúrák
üzemzavarainak a megelőzését, kezelését és az azt követő helyreállítást
szolgáló ikt-technológiák, eszközök és szolgáltatások kifejlesztését is magában
fogja foglalni az internet iránti bizalom és az online biztonság megteremtése,
valamint a magánélet, a személyazonosság és a személyes adatok védelme
érdekében. Transzverzális prioritásként ezeket a célkitűzéseket az etika,
a magánélet és a polgárok alapvető jogainak tiszteletben tartása mellett
kell megvalósítani.
2.           RELEVANCIA ÉS HATÁS
A biztonság szakpolitikai és
társadalmi-gazdasági szempontból is rendkívül lényeges. Közpolitikai nézőpontból a biztonság megfelelő szintjének
fenntartása minden társadalomban alapvető előfeltétel egy olyan
környezet kialakításához, amely az egyéneket és a vállalatokat tevékenységük
végzésére ösztönzi. Az egységes digitális piac kibővítése különösen függ a
felhasználóknak a tranzakciók biztonságába, adataik bizalmas kezelésébe,
valamint a magánéletük és személyazonosságuk védelmébe vetett bizalmától. A
„globális terrorizmushoz” kapcsolódó események, valamint a személyi és anyagi
károknak a természeti és ember által előidézett katasztrófák miatt
megnövekedett száma az utóbbi években tovább erősítette e terület
szakpolitikai relevanciáját.
E közérdekű problémákon túl e témakör
társadalmi-gazdasági szempontból is lényeges. Becslések szerint a biztonsági
megoldások világpiaca (a védelem kivételével) 2009-ben
45 milliárd EUR-t tett ki, és 2020-ra várhatóan több mint
87 milliárd EUR-ra nő (6 %-nál is magasabb átlagos éves
növekedés)[11].
A piac világszinten hozzávetőleg 250 000, Európában pedig körülbelül
50 000 munkavállalót foglalkoztat. A közvetett foglalkoztatást
figyelembe véve a biztonsági szolgáltatások uniós piacát több mint
1 700 000 biztonsági őr alkotja[12]. Az informatikai biztonság
piacának méretén túl a becslések azt is mutatták, hogy a számítástechnikai
bűncselekmények közvetlen költsége világszinten évente
350 milliárd EUR-t, uniós szinten pedig hozzávetőleg
80 milliárd EUR-t tesz ki. 
Az intelligens és biztonságos
társadalmakkal foglalkozó TIT képes lesz mozgósítani az üzleti ágazat befektetéseit,
és biztosítani annak hosszú távú kötelezettségvállalásait, valamint bővíteni a piacokat, illetve újakat létrehozni termékei
és szolgáltatásai számára. Egy TIT keretén belül az üzleti ágazat számára
például olyan innovatív ikt-termékekben és szolgáltatásokban rejlő piaci
lehetőségek lehetnek vonzóak, amelyek támogatják többek között az
intelligensebb bűnmegelőzési megoldásokat, elektronikus azonosítás és
hitelesítés révén a szigorúbb biztonsági szabványokat, az intelligensebb
határokat, valamint a kritikus infrastruktúrák hatékonyabb védelmét szolgáló
figyelmeztető rendszereket. A biztonsági technológiák transzverzális
jellege miatt e TIT tevékenységei nem csupán az ikt biztonsági ágazatára
lesznek hatással, hanem a berendezések és hozzáférést biztosító eszközök
gyártóinak, valamint a szolgáltatóknak egész ikt-piacára is. 
A biztonság társadalmi vetülete tovább erősíthető a TIT integráló innovációs megközelítése,
valamint a társadalmi innovációt elősegítő potenciálja által. Erős
kutatási és tudományos alapra építve az e területen működő TIT képes
lesz kialakítani a kutatási, oktatási és innovációs érdekeltek kritikus
tömegét, akik másképp nem kerülnének kapcsolatba egymással, hogy új
ismereteket, koncepciókat, üzleti modelleket, megközelítéseket és stratégiákat
hozzanak létre a biztonsággal kapcsolatos társadalmi kihívások kezelése és a
polgárok jólétének előmozdítása érdekében. A cél az, hogy ezek a TIT
keretében kifejlesztett új, innovatív termékek, szolgáltatások, folyamatok,
modellek és megközelítések kielégítsék a biztonságosabb európai társadalmak
megvalósításának sürgető igényét, amelyekben a polgárok (beleértve a
kiszolgáltatottabb helyzetben lévőket is) mindennapi életük során
biztonságban érzik magukat. Figyelmet kell fordítani az egyének magánéletének
védelmére, a gyermekek internettel kapcsolatos védelmére, valamint a
személyazonossággal és profilalkotással való visszaélés elleni védelemre,
ugyanakkor növelni kell a rendszerek felhasználóbarát jellegét és
elterjedtségét.
A biztonságos társadalmak témakörében
működő TIT társadalmi vetülete tovább erősíthető a TIT-ek
helymegosztási modelljével, amelynek segítségével a regionális szereplők
egymással szorosan együttműködnek, közösen alkalmazva a különböző szakterületeken
kifejlesztett kompetenciákat és készségeket.
Az intelligens és biztonságos társadalmak
témakörében működő TIT egyik fő hozzáadott értékét az jelenti,
hogy hozzájárul az ágazatban Európa-szerte jellemző széttagoltság és
megosztottság jelenlegi szintjének csökkentéséhez. Integráló jellege és
transzdiszciplináris megközelítése révén a TIT lehetőséget fog teremteni a
tudásháromszög szereplői (a vállalkozások, kutatók és egyetemek), az
egyének és a különböző ismeretágakban működő állami hatóságok
közötti szorosabb együttműködés megalapozására, és ezáltal biztosítani
fogja, hogy a technológiai, társadalmi, politikai és szabályozási
megfontolások, valamint a piaci lehetőségek jobban illeszkedjenek
egymáshoz.
Az intelligens és biztonságos társadalmakkal
foglalkozó TIT a szakképzett munkaerő iránti igény kielégítését is
elő fogja segíteni. Ennélfogva nagyon fontos szerepet fog betölteni az e
területen folyó oktatás átalakításában. Ugyanakkor lehetőséget teremt az
olyan képzett, új vállalkozók ösztönzésére, akik képesek új innovatív
technológiákat, szolgáltatásokat és vállalkozásokat létrehozni. A vállalkozói
ismeretekre fektetett ilyen hangsúly különösen fontos ezen a területen, amely
sok kkv részvételét teszi lehetővé.
A TIT innovációs és oktatási
célkitűzéseivel összefüggésben a TIT közvetve a polgárok, a magánszektor
és az intézményi végfelhasználók (polgári védelem, rendőri erők,
határőrség stb.) tudatosságát is növeli, valamint befolyásolja az
innovatív megoldásokkal szemben tanúsított magatartásukat.
Az intelligens és biztonságos társadalmak
témakörében működő TIT képes fenntartható és rendszerszintű
hatást kiváltani, amelyet a képzett, új vállalkozók, új technológiák, a
vállalkozások, modellek és megközelítések tekintetében értékelnek, és egyúttal világszintű
hatás elérését is lehetővé teszi. A biztonsággal kapcsolatos kihívások
globális jellegűek, és azok megoldására a harmadik országokkal
együttműködve kell törekedni.
Az e témakörben működő TIT sikerét
meghatározó fő kockázatok leginkább a szükséges innovációs
keretfeltételek, például a világos jogszabályi feltételek, a szabványosítás és
a közbeszerzés hiányával kapcsolatosak. Néhány európai országban a biztonsággal
kapcsolatos világos közpolitika és stratégia hiányát nevezték meg olyan
tényezőként, amely miatt a keresleti és kínálati oldalon történő
fejlemények kevésbé egyértelműek. A biztonsági ágazat esetében további
nehézséget jelent annak meghatározása, mennyire elválasztható az a védelmi
követelményektől. Míg a védelem nem tartozik az intelligens és biztonságos
társadalmakkal foglalkozó TIT hatáskörébe, a kapcsolódó technológiai és
rendszerkövetelmények tekintetében elmosódnak a határok a biztonság és a
védelem között. Végezetül e TIT sikerének feltétele a végfelhasználók és
különösen az állami hatóságok bevonása. Ez nem könnyű feladat, amelyet
szorosan össze kell majd hangolni a Bizottság e területen indított,
megfelelő szakpolitikai kezdeményezéseivel. E kockázatok kezelése
várhatóan a TIT-nek a témában jelenleg folyamatban lévő uniós, illetve
nemzeti innovációs és szakpolitikai intézkedésekkel (lásd a következő
pontot) való összekapcsolódása révén fog megvalósulni.
3.           MEGLÉVŐ
KEZDEMÉNYEZÉSEKKEL KIALAKÍTOTT SZINERGIÁK ÉS KIEGÉSZÍTŐ JELLEG
A fent bemutatott TIT számos egyéb, az e
tematikus területen megvalósított uniós szintű kezdeményezést egészítene
ki. 
Az intelligens és biztonságos társadalmakkal
foglalkozó TIT segíteni fog megvalósítani a
Horizont 2020 keretprogram célkitűzéseit. A hetedik keretprogram
e témakörhöz tartozó számos kutatási projektjének eredményeire fog építeni, különösen
a biztonság, az ikt-bizalom és -biztonság, a jövő internete, valamint a
társadalom-gazdaságtan és humán tudományok keretében finanszírozott projektek
esetében. Figyelembe fogja venni a Közös Kutatóközpont vonatkozó tevékenységeit
is.
Össze fog kapcsolódni a megfelelő uniós
ügynökségek, például a FRONTEX (határbiztonság), az Europol (súlyos nemzetközi
bűncselekmények és terrorizmus), az ENISA (hálózat- és
információbiztonság) és a CEPOL (Európai Rendőrakadémia) munkájával is. 
Az e területen
működő TIT kiegészítené ezeket a tevékenységeket, mivel a
tudásháromszögön belüli transzdiszciplináris tevékenységekre összpontosítana,
különös tekintettel az innovatív termékekre és szolgáltatásokra, valamint a
vállalkozói ismeretek oktatására.
4.           KÖVETKEZTETÉS
Az ikt biztonságos társadalmak számára
innovációt eredményező szerepére összpontosuló és e terület oktatási
menetrendjének átalakítására különös figyelmet fordító TIT rendkívül alkalmas
lenne a fent említett kihívások kezelésére. A stratégiai innovációs tervben a
TIT-témakörök kiválasztására vonatkozóan előírt kritériumoknak is
megfelel.
·                        
Jelentős gazdasági és társadalmi kihívást
céloz (a biztonsági hiányosságok kiküszöbölésének szükségessége és a biztonsági
veszélyek megelőzése a társadalmi szempontok integrálása mellett), és
hozzájárul az Európa 2020 stratégiának és annak foglalkoztatásra,
innovációra, oktatásra és társadalmi befogadásra vonatkozó célkitűzéseinek
a megvalósításához.
·                        
A TIT célja összhangban áll a
Horizont 2020 keretprogramban meghatározott prioritásokkal, és
kiegészíti a területen végzett más uniós tevékenységeket. 
·                        
A TIT képes mozgósítani az üzleti ágazat
befektetéseit és biztosítani annak hosszú távú kötelezettségvállalását,
valamint sokféle új termék és szolgáltatás számára kínál új lehetőségeket.
·                        
Fenntartható és rendszerszintű hatást
eredményez, amelyet a képzett, új vállalkozók, új technológiák, vállalkozások
és szolgáltatások tekintetében értékelnek. Előmozdítja az új technológiai
fejlesztéseket és a társadalmi innovációt.
·                        
Erős kutatási és tudományos alapra építve
képes lesz kialakítani a kutatási, oktatási és innovációs érdekeltek kritikus
tömegét, akik egyébként nem kerülnének kapcsolatba egymással, és akik új
ismereteket, koncepciókat, üzleti modelleket, megközelítéseket és stratégiákat hoznak
létre a biztonsággal kapcsolatos társadalmi kihívások kezelése érdekében.
·                        
Segít csökkenteni az ágazatban Európa-szerte
jellemző széttagoltság és megosztottság jelenlegi szintjét.
·                        
Rendszerszintű megközelítést alkalmaz, ezáltal
transzdiszciplináris munkavégzést igényel, amely az ismeretek különböző
területeit, többek között az ikt-t, a társadalom-gazdaságtant és a humán
tudományokat, a polgári védelmet, az egészségügyet, a közlekedést és az
energiaügyet foglalja magában.
6. összefoglaló: Városi mobilitás
1.           A KIHÍVÁS
Az intelligens, környezetbarát és integrált
közlekedés témakörét a Horizont 2020 keretprogramon belül megoldandó
egyik fő társadalmi kihívásként határozták meg. A 2011. évi
közlekedéspolitikai fehér könyv tovább erősíti az ezen a területen a
következő évtizedben megvalósított fellépés fontosságát. A városi
mobilitás különösen nagy kihívást jelentő feladat. Számos témakörre terjed
ki, például a közlekedésre (beleértve az új mobilitási koncepciókat, a
közlekedésszervezést, a logisztikát, a közlekedési rendszerek biztonságát és
védelmét), a környezeti kérdésekre (az üvegházhatású gázok, a levegő- és
zajszennyezés csökkentése) és a várostervezésre (a munka és a lakóhely
egymáshoz közelebb hozásának új koncepciói), továbbá jelentős hatást
gyakorol mind a gazdaság, mind a társadalom szintjén (új vállalkozások
létrehozása, foglalkoztatás, társadalmi befogadás, lakhatási és lokalizációs
stratégiák). Az általános cél azon uniós polgárok életminőségének
javítása, akik – egyre növekvő számban – az Európa gazdasági
teljesítményének jelentős részét képviselő, nagy kiterjedésű
városi agglomerációkban élnek[13].
Fenntartható városi mobilitás kizárólag akkor
érhető el, ha környezetbarátabb, befogadóbb, biztonságosabb és
intelligensebb megoldásokhoz vezető, áttörést jelentő innovációk
születnek. Ha e célkitűzést nem sikerül megvalósítani, az hosszú távon
magas társadalmi, ökológiai és gazdasági költségekkel jár. Az új innovatív
mobilitási koncepciókat azonban – különösen abban az esetben, amikor az egyéni
közlekedési eszközöket a kollektív és tömegközlekedési eszközök váltják fel – a
polgároknak el kell fogadniuk. Az egyik nagy kihívást ezen a területen az
életminőséget és a városi élet költségeit kedvezőtlenül nem
befolyásoló viselkedési változások előidézése fogja jelenteni.
2.           RELEVANCIA ÉS HATÁS
A városi
mobilitással foglalkozó TIT központi célkitűzése az lesz, hogy
környezetbarátabb, befogadóbb, biztonságosabb és intelligensebb városi
mobilitási rendszert biztosítson.
A korábban
említetteknek megfelelően ez a témakör társadalmi és közpolitikai
szempontból rendkívül lényeges. Ugyanakkor társadalmi-gazdasági szempontból
is különösen fontos, mivel a GDP és a foglalkoztatás tekintetében jelentős
ágazatokat foglal magában, például a gépjárműipart és az építőipart.
A városi mobilitás továbbá környezetvédelmi stratégiákkal is összekapcsolódik,
és maradéktalanul illeszkedik a társadalmi befogadással, telephelyekkel,
lakhatással és várostervezéssel kapcsolatos szakpolitikákba. 
A városi
mobilitással foglalkozó TIT összhangban áll a
Horizont 2020 keretprogramban meghatározott prioritásokkal, valamint
az Európa 2020 stratégia intelligensebb, fenntarthatóbb, alacsony
szén-dioxid-kibocsátású és befogadó városfejlesztésre vonatkozó célkitűzéseivel.
Az ezen a tematikus területen működő TIT az
Európa 2020 stratégia célkitűzéseinek megvalósításához például
az ökológiailag hatékony megoldások ösztönzésével, a forgalomirányításban
alkalmazott intelligens ikt-rendszerekkel, valamint hatékonyabb és megfizethetőbb
közlekedési szolgáltatások biztosításával járulhat hozzá. 
Mivel a városi
mobilitás jellegéből adódóan rendszerszintű, az ezen a területen
működő TIT az innovációs lánc mentén számos innovációs
lehetőséget kínálhat, például multimodális szállítási rendszerek
kialakítását, valamint intelligensebb és fenntarthatóbb közlekedési
megoldásokat.
A városi
mobilitással foglalkozó TIT szilárd technológiai és ipari bázison alapul, és új
termékek és szolgáltatások számára kínál lehetőségeket[14], különösen a fenntartható
tervezés és a környezeti iparágak területén. 
A városi mobilitás
innovatív modelljeinek létrehozását ezenfelül elő fogja segíteni az e
tematikus területre irányuló fokozott politikai figyelem és támogatás. Ezek az
innovatív városi modellek ezenfelül nemzetközi szinten is hatást
gyakorolhatnak, amennyiben a világ más részein, különösen Afrikában,
Ázsiában és Latin-Amerikában rohamosan növekvő városi agglomerációkra is
alkalmazzák őket. 
Az ezzel a
területtel foglalkozó TIT a városi mobilitást és a városi közlekedéstervezést a
helyi és regionális szintű fenntartható várostervezés és területfejlesztés
tágabb kontextusába helyezi. A TIT így azért is előnyös lenne, mert
multidiszciplináris és több ágazatot érintő területen végezne munkát,
valamint hozzájárulna az ágazatra jellemző szervezeti széttagoltság
jelenlegi szintjének csökkentéséhez. Lehetőséget teremtene a
(főleg helyi és regionális szintű) állami hatóságok, a helyi
szövetségek, valamint a magánszektor (például fejlesztők és
infrastrukturális szereplők), a kutatóintézetek és egyetemek közötti
szorosabb együttműködés létrehozására (megvalósítva a tudásháromszög
integrálását). A világszínvonalú partnerek új összetételben történő
összefogása lehetőséget fog biztosítani a városi mobilitással foglalkozó
TIT számára, hogy optimalizálja meglévő forrásait, és kiaknázza az ezen új
értékláncok révén létrejött üzleti lehetőségeket.
A városi
mobilitással foglalkozó TIT az innovációs háromszög azon tevékenységeire fog
összpontosítani, amelyek – különösen az EIT révén – további uniós támogatásban
részesülhetnek. Az e területen működő TIT legfőbb hozzáadott
értékét valójában a tudásháromszög három területének integrálásában, valamint
az innovációs szereplők közötti együttműködési mód
rendszerjellegű változásainak előidézésében betöltött szerepe
jelenti. Hasonlóképpen a hallgatókat, kutatókat és vállalkozókat munkájának
középpontjába helyező, az emberközpontú innovációra összpontosító
TIT létfontosságú lesz a fent említett kihívások kezelésében. Ennélfogva nagy
hangsúlyt kap az oktatás/képzés, a vállalkozói készség és az eredmények
alkalmazása, például a helyi és regionális igazgatásban dolgozó városi
közlekedési szakemberek készségeinek és ismereteinek fejlesztése (egész életen
át tartó tanulás / dolgozói csereprogramok / szakmai képzés), speciális
felsőoktatási programokra vonatkozó javaslatok a városi mobilitás
témakörében (nyári egyetemek / csereprogramok) és az innovatív közlekedési
koncepciók sikeres piaci bevezetése (az egyetemekről és
kutatóintézetekből „kinövő”, hasznosító (spin-off) és induló
vállalkozások támogatása stb.). Ezenfelül az erre a területre összpontosító
TIT-en belül a helymegosztás koncepcióját is meg lehetne erősíteni, mivel
ez a tematikus terület jellegéből adódóan komoly helyi és regionális
vonatkozással rendelkezik.
3.           MEGLÉVŐ
KEZDEMÉNYEZÉSEKKEL KIALAKÍTOTT SZINERGIÁK ÉS KIEGÉSZÍTŐ JELLEG
A mobilitással
kapcsolatos kérdéseket számos uniós kezdeményezés határozottan támogatja. Az
Európai Unió részvétele ezen a területen teljes körű.
Léteznek más uniós
tevékenységekkel kialakított kapcsolatok, amelyeket a jövőben tovább
fognak erősíteni. A városi mobilitással foglalkozó TIT figyelembe
fogja venni a városi mobilitás cselekvési terve és az intelligens közlekedési
rendszerrel kapcsolatos cselekvési terv keretében kidolgozott tevékenységeket. 
Különösen együtt
fog működni az energiahatékonyságot, az ikt-t és a városi közlekedést
magukban foglaló, az intelligens városokra és községekre irányuló tervezett
európai kezdeményezésekkel. A TIT kiegészítést is jelentene, mivel biztosítaná
a főbb szereplők oktatását, valamint az ágazatra hatást gyakorló
szakpolitikai és szabályozási kérdésekkel kapcsolatos keretfeltételek és
legjobb gyakorlat megállapításához kedvező pozícióban lévő gyakorlati
szakemberek strukturált hálózatát. 
Koordinációra van
szükség továbbá a „Városi Európa” közös programozási kezdeményezéssel, amely
összevonja a nemzeti kutatási forrásokat, hogy a városi területeket innovációs
és technológiai központokká alakítsa, továbbá környezetbarát és intelligens,
városon belüli és városok közötti szállítási logisztikai rendszereket
valósítson meg, csökkentse az ökológiai lábnyomot, és fokozza az
éghajlat-semlegességet. Az e területen működő TIT képes lesz
felgyorsítani és előmozdítani a közös programozási kezdeményezések által
összefogott kiváló állami kutatásban rejlő lehetőségek kiaknázását,
enyhítve ezáltal az innovációs térkép széttagoltságának problémáját.
A CIVITAS
kezdeményezés, amely a tiszta városi közlekedésre vonatkozó innovatív
intézkedések végrehajtását célzó demonstrációs és kutatási projekteket
támogatja, valamint az energia városokban történő fenntarthatóbb és
hatékonyabb előállítását és felhasználását célzó „Intelligens városok és
községek” elnevezésű európai ipari kezdeményezés szintén a TIT-ek természetes
együttműködési kezdeményezései lehetnek a városi mobilitás területén. 
Az ezzel a
területtel foglalkozó TIT kapcsolatokat alakíthat ki a közlekedési és
energiaügyi vonatkozású európai technológiai platformokkal, az európai
környezetbarát személygépkocsikkal foglalkozó köz-magán társulással és az e
területhez tartozó számos keretprogrambeli projekttel. A TIT figyelembe venné
az európai technológiai platformok keretében meghatározott kutatási
prioritásokat és cselekvési terveket, valamint a köz-magán társulás és a keretprogram-projektek
által ez idáig végzett kutatómunkát, hogy ezáltal biztosítsa e kutatási
eredmények fokozott és gyorsabb felhasználását és kiaknázását. 
A Mobil és
Mobilitási Iparágak Európai Szövetségével is törekedni fog a kiegészítő
jelleg megvalósítására. A versenyképességi és innovációs keretprogram által
társfinanszírozott Mobil és Mobilitási Iparágak Európai Szövetségének célja,
hogy összefogja a mobil és mobilitási iparágak innovatív szolgáltatási
megoldásait támogató regionális és nemzeti szakpolitikai döntéshozókat az e
területeken innovatív szolgáltatásokat nyújtó kkv-kra irányuló nagyobb
mértékű és hatékonyabb támogatás mozgósítása érdekében.
A TIT össze fogja
hangolni tevékenységét az „Intelligens energia – Európa” programmal, az
ökoinnovációs piaci terjesztési projektekkel, valamint a versenyképességi és
innovációs keretprogram intelligens városi mobilitást célzó, ikt-alapú
szolgáltatásaival és kísérleti projektjeivel is. 
Az e területen
működő TIT kiegészítené ezeket a tevékenységeket, mivel a
tudásháromszögön belüli transzdiszciplináris tevékenységekre összpontosítana,
különös tekintettel az innovatív termékekre és szolgáltatásokra, valamint a
vállalkozói ismeretek oktatására.
A városi mobilitás
területére összpontosító TIT a meglévő két TIT által végzett konkrét
tevékenység közül is kiegészítene néhányat. Idetartoznának a
Climate KIC-nek az alacsony szén-dioxid-kibocsátású, rugalmas városok
irányába történő átmenet témakörével kapcsolatos tevékenységei, valamint
az EIT ICT Labs intelligens közlekedési rendszerekre és a jövő
digitális városaira vonatkozó kiemelt területeken végzett munkája. A városi
mobilitással foglalkozó TIT támaszkodni fog az említett két TIT keretében
elvégzett munkára, és egy környezetbarátabb, befogadóbb, biztonságosabb és
intelligensebb városi mobilitási rendszer szélesebb összefüggésébe helyezi azt.
4.           KÖVETKEZTETÉS
A városi mobilitás területére összpontosító
TIT nagymértékben alkalmas a fent bemutatott kihívások kezelésére. A
TIT-témakörök kiválasztására vonatkozóan előírt kritériumoknak is
megfelel:
·                        
Jelentős gazdasági és társadalmi kihívást
céloz (erőforrás-hatékony, környezetbarát, biztonságos és akadálytalan, a
polgárok, a gazdaság és a társadalom előnyére váló európai közlekedési
rendszer kialakítása), valamint hozzájárul az Európa 2020 menetrend
és annak éghajlatra, energiaügyre, foglalkoztatásra, innovációra és oktatásra
vonatkozó célkitűzéseinek megvalósításához.
·                        
A TIT célja összhangban áll a
Horizont 2020 keretprogramban meghatározott prioritásokkal, és
kiegészíti a közlekedés, a környezet és az energiaügy területén végzett más
uniós tevékenységeket. 
·                        
A vállalkozói gondolkodás megerősítésével a
TIT a létrejövő technológiákat az új értékláncokba illeszti be, és
támogatja a tudományos kutatások termékekké és szolgáltatásokká való
alakítását. 
·                        
Ezáltal az európai paradoxon feloldására fog
törekedni, ugyanis kiaknázza az Unió erős kutatóbázisát és új innovatív
megközelítéseket fog keresni, hogy környezetbarátabb, befogadóbb,
biztonságosabb és intelligensebb városi mobilitási rendszert biztosítson.
·                        
A kutatás, innováció, oktatás és képzés területén
kiválóságot mutató érdekeltek kritikus tömegét alakítja ki, akik másképp nem
kerülnének kapcsolatba egymással.
·                        
Ágazatokon átnyúló megközelítést alkalmaz,
ennélfogva a felelősségi körök különböző szintjeit a
magánvállalatoktól a közigazgatásig, valamint – különösen helyi szinten – az
egyes polgárig összekapcsolja.
·                        
Ez különböző ismeretágakat magában foglaló
transzdiszciplináris munkavégzést igényel, és a tudományágak határait átlépő
oktatás új típusainak kialakítását teszi szükségessé.
[1]               HL L 97., 2008.4.9., 1. o.
[2]               HL C […], […], […] o.
[3]               Ezek az összefoglalók a javasolt területeken
létrehozandó TIT-ek relevanciáját és hozzáadott értékét vizsgáló elemzést
ismertetik. Az összefoglalók indikatív információkat tartalmaznak a konkrét
területeken létrehozandó TIT-ek lehetséges tevékenységeire vonatkozóan, ám nem
írják elő a jövőbeni társulások számára, hogy milyen tevékenységet
végezzenek, és milyen munkamódszereket alkalmazzanak.
[4]               A koncepciót a következő forrás mutatja be:
Sainsbury Review: The Race to the Top – Lord Sainsbury’s review of the UK
Government’s Science and Innovation Policies (Sainsbury-vizsgálat: verseny az
első helyért – Lord Sainsbury értékelése a brit kormány tudományos és
innovációs politikájáról) 2007. október 5. 
[5]               Eurostat.
[6]               http://ec.europa.eu/enterprise/sectors/ict/files/kets/hlg_report_final_en.pdf
[7]               Az ENSZ Élelmezési és Mezőgazdasági Szervezete
(FAO). 2009. Global agriculture towards 2050. (A globális mezőgazdaság
2050 felé közeledve.)
[8]               Az egészségügyi ráfordítások országonként
különbözőek. A GDP e területre fordított hányada 1,1 % és 9,7 %
között, a teljes állami kiadások e területen képviselt aránya pedig 4 % és
több mint 18 % között mozog. Az egészségüggyel kapcsolatos ágazatok magas
K+F intenzitással rendelkeznek: a gyógyszeripar és a biotechnológia a többi
ágazathoz képest jelentősen kiemelkedik (15,9 %), és magas az
egészségügyi berendezések és szolgáltatások részesedése is (6,8 %).
[9]               Például a betegek jó minőségű gyógyszerekhez
való hozzáférése tekintetében, amely hosszú időt vesz igénybe, mivel az új
gyógyszerek forgalomba hozatalának engedélyezésére vonatkozó jogszabály
hosszabb időt ír elő a vizsgálatok és a tanúsítás, illetve az árak és
a visszatérítési módok megállapítása számára. 
[10]             E dokumentumban a „nem energetikai és mezőgazdasági
hasznosítású nyersanyagok” szűkebb meghatározást használjuk, hogy a
csökkentsük a meglévő éghajlat-változási és energiaügyi TIT-tel, valamint
más jövőbeli kiemelt TIT-területekkel, például az élelmiszer témakörével
való átfedést. 
[11]             Az adatok az Európai Biztonsági Szervezettől
származnak. 
[12]             Az adatok az Európai Biztonsági Szolgálatok
Konföderációjától származnak.
[13]             Az uniós polgárok több mint 70 %-a városi területen
él; e területek az Unió területének több mint 25 %-át teszik ki. Az uniós
GDP hozzávetőleg 85 %-a városi területekről származik. A
városiasodás mértéke Európában 2050-re várhatóan 83 %-ra emelkedik.
[14]             Néhány példa lehetséges új piacokra: új utazási szolgáltatások,
karbantartás, valamint a forgalmi mozgás és a közúti torlódások kezelése; új
járműalkalmazások; immerzív kommunikációs szolgáltatások a kommunikáció
támogatása és az utazás elkerülése érdekében (JRC 65426 EN).